Graduan UPM harus teruskan hubungan baik dengan universiti – Sultan Sharafuddin

SERDANG, 19 Mac – Sultan Selangor Sultan Sharafuddin Idris Shah menggesa para graduan Universiti Putra Malaysia (UPM) meneruskan hubungan baik dengan universiti bagi membantu UPM berada pada landasan yang betul untuk membina generasi yang berilmu dan berwawasan.

Baginda yang juga Canselor UPM bertitah selain menyumbang pada pembangunan pelajar UPM, ia juga sebagai tanda syukur atas pengorbanan yang dicurahkan warga universiti membantu graduan mencapai kejayaan.

“Terjemahkan slogan “Daripada Alumni kepada UPM” sebagai salah satu usaha untuk bersama-sama membawa UPM ke mercu kejayaan,” titah baginda pada Istiadat Konvokesyen UPM ke-45 di sini hari ini.

Istiadat konvokesyen UPM yang bermula hari ini sehingga 24 Mac melibatkan seramai 6,142 graduan merangkumi 484 penerima Ijazah Doktor Falsafah (PhD), Sarjana (1,611), Bacelor (3,564) dan Diploma (483).

Baginda juga berkenan mengurniakan Hadiah Pingat Emas Canselor kepada Iskandar Zulkarnain Adamulhasza (Bacelor Kejuruteraan Awam Dengan Kepujian), Fakulti Kejuruteraan; Anugerah Pelajaran Diraja (Bumiputera) kepada Eddy Irwan Sidek (Bacelor Pendidikan Sains Pertanian) Fakulti Pengajian Pendidikan; Anugerah Pelajaran Diraja (Bukan Bumiputera) kepada N. Vaishnavi (Bacelor Sains Matematik Dengan Kepujian) Fakulti Sains; dan Pingat Emas Alumni kepada Siti Nursyamisa Masmos (Bacelor Sains Pembangunan Sumber Manusia) Fakulti Pengajian Pendidikan.

Pada istiadat berkenaan, Sultan Sharafuddin mengucapkan tahniah kepada warga UPM atas kejayaan berada di tangga 143 dalam penarafan QS World University Ranking 2022, serta mengekalkan kedudukan sebagai universiti terbaik di Malaysia dan ranking ke-27 terbaik dunia dalam penarafan UI-Greenmetric World University Ranking 2021.

Turut mengucapkan tahniah sempena ulang tahun ke-50 UPM pada tahun lepas, baginda dalam titahnya percaya dalam tempoh berkenaan, UPM telah memperoleh banyak pencapaian dan kejayaan.

“Beta berharap UPM akan terus memacu kecemerlangan untuk 50 tahun akan datang dengan semangat solidariti yang tinggi dalam kalangan staf, pelajar dan tentunya alumni,” titah baginda.- BERNAMA


SKM salurkan peruntukan menerusi tiga program di bawah PEMULIH

AYER KEROH, 21 Sept – Suruhanjaya Koperasi Malaysia (SKM) Melaka menerusi tiga Program Intervensi Pemulihan Ekonomi Koperasi menyalurkan peruntukan bernilai RM1.39 juta bagi membantu koperasi terjejas akibat pandemik COVID-19.

Pengarahnya, Mohd Firdaus Shaari berkata, menerusi program berkenaan, Kementerian Pembangunan Usahawan dan Koperasi (MEDAC) melalui Suruhanjaya Koperasi Malaysia akan menyalurkan peruntukan itu menerusi inisiatif Pakej Perlindungan Rakyat dan Pemulihan Ekonomi (PEMULIH) bagi membantu kelangsungan operasi koperasi yang terkesan.

Katanya, tiga program berkenaan adalah Penubuhan Koperasi Prihatin Rakyat (KPR), Jualan Koperasi Prihatin Rakyat (JKPR) serta Program Transformasi Ekonomi Gerakan Koperasi (TRANSFER).

“Bagi program KPR, SKM negeri menyalurkan bantuan keseluruhan berjumlah RM300,000 dalam membantu penubuhan koperasi ba-
haru kepada golongan sasar usahawan terjejas, golongan hilang pendapatan dan siswazah menganggur yang mana kita galakkan penubuhan koperasi di kalangan mereka dengan pemberian insentif sehingga
maksimum RM100,000 bagi setiap koperasi tertakluk kepada projek yang akan dilaksanakan.

“Sebagai contoh, pekerja di dalam sektor perhotelan yang ada kalangan pekerjanya hilang punca pendapatan apabila diberhentikan kerja, jadi mereka tubuhkan koperasi dengan mengusahakan sesuatu
aktiviti pertanian kelompok dengan ahli sekurang-kurangnya 20 orang.

“Jadi kita salurkan sehingga RM100,000 dalam tempoh tiga bulan dengan syarat koperasi berkenaan perlu ada kertas kerja dan projek berkaitan sebelum dinilai untuk diberikan geran terbabit,” katanya ketika ditemui di pejabatnya, di sini.

Mengulas lanjut, beliau berkata, bagi JKPR pihaknya menyalurkan insentif sehingga RM90,000 dan setakat ini sebanyak enam koperasi di negeri ini yang menjalankan aktiviti
borong runcit telah dikenalpasti akan mendapat manfaat itu.

Jelasnya, SKM akan memberikan insentif maksimum RM15,000 masing-masing kepada enam koperasi bagi menjalankan program
jualan harga patut di seluruh daerah di Melaka.

“Ia bermakna kita berikan subsidi bagi harga jualan barangan asas seperti beras, contohnya harga jualan bagi sekampit 10 kilogram (kg)
beras RM18, kita berikan subsidi sebanyak RM2.70 iaitu 15 peratus dan koperasi berkenaan boleh menjual dengan harga RM15.30. Walau bagaimanapun, bagi barang kawalan, ianya adalah tertakluk kepada syarat
dan kelulusan daripada pihak berwajib.

“Manakala menerusi jualan kedai harga patut di bawah program sama, subsidi diberikan bukan sahaja kepada barangan asas namun
terbuka kepada barang keperluan lain seperti makanan basah contohnya ayam dan sayur, lampin pakai buang dan peralatan keselamatan seperti mask dan hand sanitizer.

“Ini bermakna pengurangan barang yang dijual kepada pelanggan sehingga 15 peratus namun dengan syarat koperasi berkenaan mempunyai segala lesen dan kebenaran serta telah mendapat kelulusan daripada pihak berwajib bagi barang kawalan,” katanya.

Mohd Firdaus berkata, menerusi program TRANSFER yang diperuntukan sebanyak RM1 juta pula memfokuskan kepada koperasi yang
perniagaannya terjejas akibat pandemik namun berhasrat untuk mengembangkan atau menukar aktiviti sedia ada kepada aktiviti sektor lain menerusi mekanisme yang
bersesuaian bagi mengekalkan kestabilan kewangan.

“Sebagai contoh, koperasi yang terlibat di dalam sektor pelancongan yang terjejas kerana sektor pelancongan ditutup, namun berhasrat untuk menjalankan aktiviti lain seperti
mengusahakan tanaman nanas, jadi mereka memerlukan keperluan modal dari segi pembelian benih, mengadakan infrastruktur selain keperluan kepada modal pusingan bagi
menggerakkan semula aktiviti baharu ini.

“Antaranya setiap koperasi perlu mengemukakan kertas kerja dan tempoh pelaksanaan bagi semua program terbabit adalah selama setahun selain tertakluk
kepada peruntukan ditetapkan kementerian,” katanya.


Sand Nisko Capital meterai perjanjian bangunkan projek dengan GDV RM50 juta di Melaka

KUALA LUMPUR 25 Ogos – Pengeluar perabot, Sand Nisko Capital Bhd (SNC) merancang untuk membangunkan projek pembangunan kediaman dengan anggaran nilai pembangunan kasar (GDV) sebanyak RM50 juta di Melaka.

Dalam kenyataan pada Isnin, katanya anak syarikat pembangunan hartanah dan perumahannya, Len Cheong Resources Sdn Bhd (LCR) memeterai perjanjian usaha sama dengan Profesor Datuk Dr Raduan Che Rose (pemilik tanah) untuk membangunkan perbandaran mini di Durian Tunggal, Alor Gajah.

Kumpulan itu berkata LCR akan meninjau kemungkinan untuk bekerjasama dengan pemilik tanah di sekitar kawasan tersebut untuk membangunkan projek pembangunan dengan anggaran GDV sebanyak RM50 juta.

Pengarah Urusan SNC Emily Sow Mei Chet berkata, perjanjian itu adalah peluang strategik untuk kumpulan meningkatkan simpanan tanahnya di Melaka, sekali gus memastikan pertumbuhan dan kemampanan perolehan dan keuntungan untuk kumpulan.


DOS penggalak: Kerajaan disyor laksana kaedah guna vaksin berbeza dos asal – Khairy

KUALA LUMPUR 4 Okt. – Kerajaan disyor untuk meneruskan dengan heterologous vaccination atau penggunaan vaksin yang berbeza daripada vaksin asal yang diterima oleh seseorang individu, menerusi pemberian dos penggalak bermula bulan ini.

Menteri Kesihatan Khairy Jamaluddin berkata, syor itu dikemukakan Jawatankuasa Kecil Teknikal yang dipengerusikan Pengarah Institut Penyelidikan Klinikal, Institut kesihatan Negara (NIH) Dr Kalaiarasu M. Peariasamy kepada Jawatankuasa Khas Jaminan Akses Bekalan Vaksin COVID-19 (JKJAV) pada mesyuarat minggu lalu.

“Kajian berkenaan keselamatan ini telah pun dilaksanakan dan disyorkan untuk kita teruskan dengan program vaksin heterologus kita,” katanya ketika menjawab soalan tambahan Datuk Azizah Mohd Dun (Bersatu-Beaufort) di Dewan Rakyat, hari ini, berhubung perkara itu.

Sebelum ini kerajaan mempertimbangkan kaedah campuran dua vaksin berkenaan sebagai sebahagian pelaksanaan Program Imunisasi COVID-19 Kebangsaan (PICK) bagi meningkatkan antibodi peneutralan serta keberkesanan vaksin berikutan banyak negara sudah berbuat demikian.

Sarawak memulakan pemberian dos penggalak vaksin COVID-19 bulan ini, sekali gus menjadi negeri pertama yang memulakan inisiatif itu dengan fokus kepada golongan berisiko tinggi berusia 60 tahun ke atas, serta mereka yang mempunyai komorbid serius.

Menjawab soalan tambahan Datuk Seri Mohd Shafie Apdal (Warisan-Semporna) berhubung situasi COVID-19 di Sarawak, Khairy berkata pihaknya amat prihatin terhadap situasi semasa di negeri itu dengan kes harian yang masih tinggi walaupun sebahagian besarnya kategori satu hingga tiga.

Beliau berkata terdapat beberapa faktor yang mungkin menyebabkan perkara itu antaranya pembukaan awal sektor ekonomi daripada negeri lain dan kesan vaksinasi yang mungkin sudah mula menurun dan perlu dos penggalak untuk golongan tertentu.

“Kami juga melihat trend jangkitan masih ada banyak kluster di Sarawak melibatkan rumah panjang, dan aspek lain seperti varian, jenis vaksin dan sebagainya, dan kita akan buat pendekatan yang sepatutnya untuk pastikan kadar jangkitan di Sarawak dapat diturunkan,” katanya.

Beliau berkata KKM juga menghantar National Rapid Response Task Force di bawah Timbalan Ketua Pengarah Kesihatan Datuk Dr Chong Chee Kheong yang ketika ini berada di Sarawak.

Jelasnya separuh daripada task force itu berada di Kuching dan separuh lagi di Sibu bagi melihat bagaimana kapasiti hospital terutamanya katil Unit Rawatan Rapi (ICU) dapat ditingkatkan bagi menampung pesakit kategori empat dan lima.

“Dalam keadaan kes meningkat, adalah sangat penting untuk sistem kesihatan awam menyediakan katil-katil kritikal iaitu katil ICU, ini adalah satu langkah awal untuk negeri-negeri lain mungkin kalau ada gelombang dan varian seterusnya kita dapat respons dengan baik,” katanya.


Banjir: Kerajaan kenal pasti tiga kelemahan perlu diperbaiki – PM

KUALA LUMPUR, 20 Jan – Kerajaan mengenal pasti tiga cabaran utama perlu diberi perhatian untuk diperbaiki dan ditambah baik segera dalam pengurusan banjir termasuk pemahaman terhadap Arahan Majlis Keselamatan Negara (MKN) No. 20, kata Perdana Menteri Datuk Seri Ismail Sabri Yaakob.

Beliau berkata masih terdapat kelemahan pemahaman dalam kalangan agensi-agensi berkaitan di peringkat pusat, negeri dan daerah serta badan berkanun, selain pihak swasta dan badan bukan kerajaan (NGO) berkaitan tanggungjawab masing-masing di peringkat sebelum, semasa dan selepas bencana seperti digariskan di bawah arahan itu.

“Kerjasama rapat pelbagai pihak seperti kerajaan negeri dan pihak berkuasa tempatan penting dalam memastikan keberkesanan pengurusan bencana negara pada tahap optimum,” katanya ketika sesi penerangan berkenaan situasi bencana banjir penghujung tahun 2021 pada Mesyuarat Khas Parlimen hari ini.

Ismail Sabri berkata pihaknya juga mengenal pasti kelemahan perintah dan kawalan dengan ketiadaan Agensi Pengurusan Bencana Negara (NADMA) di negeri dan daerah, menyukarkan koordinasi secara terus dengan agensi-agensi di lapangan.

Arahan MKN No. 20 adalah berkaitan dasar dan mekanisme pengurusan bencana negara yang menggariskan peranan dan tanggungjawab setiap Jawatankuasa Pengurusan Bencana di setiap peringkat.

Perdana Menteri berkata struktur organisasi sedia ada juga membataskan keupayaan NADMA untuk menyelaras tindakan pengurusan bencana yang melibatkan penduduk setempat,  NGO dan pihak berkuasa Tempatan (PBT).

Selain itu, katanya kelemahan pengurusan maklumat dalam pengurusan bencana juga perlu diperbaiki kerana didapati ada yang masih mengamalkan kaedah pengumpulan maklumat secara konvensional yang tidak seiring dengan perkembangan teknologi semasa.

Bagi menambah baik pengurusan bencana, Ismail Sabri berkata beliau telah mengarahkan agensi bertanggungjawab supaya mempercepatkan pembangunan Fasa Kedua Program Ramalan dan Amaran Banjir (PRAB) yang diurus Jabatan Pengairan dan Saliran (JPS) meliputi 38 lembangan sungai utama seluruh negara bagi membolehkan ramalan awal banjir yang lebih tepat dikeluarkan.

Dari segi hebahan kepada orang awam, Ismail Sabri berkata kaedah terbaik dan terpantas untuk mengeluarkan amaran awal dan arahan bersedia khususnya kepada penduduk di kawasan rendah dan berisiko banjir, juga perlu ditambah baik.

“Misalnya menggunakan aplikasi WhatsApp, push notification (paparan notifikasi) melalui kerjasama dengan syarikat-syarikat telekomunikasi. Penghasilan visual simulasi banjir, infografik dan sebagainya juga perlu diberi perhatian yang boleh disebarluaskan melalui media massa dan media sosial,” katanya.

Dalam urusan penyediaan makanan kepada mangsa banjir, perdana menteri berkata penggunaan teknologi retort bagi makanan sedia dimakan akan diedar kepada mangsa banjir kerana kaedah pembungkusan tersebut lebih tahan lama dan kalis air.

Selain itu, katanya penglibatan organisasi masyarakat sivil (CSO) secara terselaras akan dapat melancarkan lagi proses penyampaian bantuan kepada mangsa yang terjejas selain, meningkatkan pemerkasaan komuniti bagi mewujudkan masyarakat berdaya tahan terhadap bencana.

Sebagai langkah jangka panjang, Ismail Sabri berkata aspek dasar pengurangan risiko bencana (DRR) juga perlu ditambah baik secara pendekatan keseluruhan masyarakat dan diterapkan di dalam segenap aspek meliputi pembangunan, ekonomi, pendidikan dan kesihatan.

Beliau berkata ini kerana pengurusan bencana adalah urusan semua pihak dengan komunikasi, pendidikan dan kesedaran awam merupakan kunci yang perlu dilaksanakan secara berterusan bagi membentuk budaya perkongsian tanggungjawab termasuk dalam DRR.

Selain itu, katanya PBT perlu sentiasa memainkan peranan seperti memastikan saluran longkang monsun khususnya di bandar dan pinggir bandar sentiasa berada dalam keadaan baik serta tidak tersumbat dengan sampah sarap bagi mengurangkan risiko berlakunya banjir kilat.

“Selain daripada itu, saya selaku Pengerusi Jawatankusa Pengurusan Bencana Pusat akan memanggil mesyuarat yang melibatkan Menteri-Menteri Besar, Ketua-Ketua Menteri, Setiausaha Kerajaan Negeri serta wakil-wakil kerajaan negeri untuk kita membuat perancangan jangka panjang yang menyeluruh bagi mengatasi masalah banjir,” katanya. – BERNAMA


Empat pekerja kilang warga asing parah akibat pergaduhan

JOHOR BAHRU 1 April – Empat pekerja kilang warga asing cedera parah selepas terlibat dalam pergaduhan dengan sekumpulan lelaki yang juga pekerja kilang, di Kawasan Perindustrian Taman Teknologi Senai, semalam.

Ketua Polis Daerah Kulai Superintendan Tok Beng Yeow berkata pada kejadian 8 malam itu, empat pekerja lelaki yang cedera itu terdiri daripada warga India dan Pakistan, berusia antara 20 hingga 30 tahun.

“Hasil maklumat yang diterima mendapati, pergaduhan tersebut melibatkan ramai pekerja warga asing dengan menggunakan senjata kayu dan besi dan telah menyebabkan empat mangsa mengalami cedera parah dan dihantar ke Hospital Sultanah Aminah, di sini, untuk mendapatkan rawatan,” katanya menerusi kenyataan hari ini.

Tok berkata susulan dari itu, 11 lelaki pekerja kilang warga Myanmar berusia 20 hingga 30 tahun di sekitar Senai pada 1 pagi tadi dipercayai terlibat dalam kes pergaduhan itu.

Beliau berkata kesemua suspek ditahan reman selama empat hari bermula hari ini dan kes disiasat di bawah Seksyen 148 Kanun Keseksaan kerana melakukan jenayah merusuh yang boleh membawa hukuman penjara sehingga lima tahun atau denda, atau kedua-duanya sekali.


Anugerah Graduan Terbaik hadiah istimewa ulang tahun bapa

AYER KEROH 6 Disember – “Alhamdulillah, saya sangat bersyukur dalam kejayaan ini dan ini juga merupakan hadiah hari jadi ayah saya,” kata Aisyah Jannah Jamaludin, 24 selepas ditemui pemberita pada Istiadat Konvokesyen Universiti Melaka (UNIMEL) ke-24, hari ini.

Aisyah Jannah yang dinobatkan Anugerah Graduan Terbaik Keseluruhan Diploma Tahun 2021 meluahkan rasa syukurnya setelah dapat membuktikan kejayaan itu kepada keluarganya lebih-lebih lagi hari bersejarah itu juga adalah tarikh ulang tahun bapanya.

Anak kepada pengawal keselamatan yang menetap di Duyong itu berkata kedua ibu bapanya menjadi kekuatan dan sering menjadi motivasi kepadanya untuk melakar kejayaan dengan lebih cemerlang pada masa akan datang.

“Semasa pengajian di rumah ketika pandemik COVID-19 memang besar cabarannya sebab tiada rakan mahupun ahli keluarga yang menuntut dalam latar belakang pengajian yang saya pelajari tapi emak ayah lah yang jadi penguat saya untuk elak dari jadi malas.

“Saya akan letakkan gambar mak dan ayah sebagai gambar latar telefon (wallpaper) sebagai motivasi saya dan apabila tengok gambar mereka, semua perkara jadi mustahil untuk malas dan tidak mahu belajar dan bersedih.

“Hari ini hari jadi ayah dan ini hadiah untuknya, puas sudah mereka (keluarga) sebak dan bersyukur dengan kejayaan ini,” katanya kepada pemberita.

Terdahulu, Aisyah yang dinobatkan menerima anugerah itu menerima replika cek bernilai RM1,000 berserta piala dan sijil disampaikan Canselor UNIMEL, Tun Seri Setia (Dr.) Mohd Ali Mohd Rustam pada sesi persidangan pertama diadakan di Dewan Pusat Dagangan Antarabangsa Melaka (MITC), di sini hari ini.

Aisyah merupakan bekas pelajar Diploma Pengajian Islam dan Pembangunan Sumber Manusia menerima keputusan cemerlang dengan Purata Nilai Gred Kumulatif (CGPA) 3.91 dan kini sedang melanjutkan pelajarannya menerusi pengajian atas talian dalam bidang Kitab Turath di sebuah akademi pengajian.


600 barangan bersulam manik halus dipamer

KOTA LAKSAMANA 19 Jun – Lebih 600 aksesori bersulamkan manik halus pelbagai jenis berusia lebih 100 tahun dipamerkan menerusi Pameran Manik yang dianjurkan oleh Persatuan Peranakan Cina Melaka di sini hari ini.

Tinjauan Melaka Hari Ini (MHI) ke pameran tersebut mendapati terdapat tiga ruang pameran di mana ruang pertama adalah ruangan hasil seni sulaman tangan pelajar yang mengikuti kelas sulaman.

Di ruangan kedua pula, mempamerkan sejarah dan sejarah asal usul Baba Nyonya manakala di ruangan ketiga lebih kepada pameran koleksi kasut manik berusia ratusan tahun, beg sulaman manik, tudung saji serta perhiasan adat perkahwinan kaum peranakan itu.

Kunjungan orang ramai ke pameran tersebut seakan terbuai dengan latar belakang lagu Dondang Sayang yang dimainkan sambil menjamu pandangan dengan pelbagai aksesori manik yang dipamerkan.

Pameran yang bermula pada jam 10 pagi hingga 6 petang itu bertujuan untuk memastikan warisan karya agung masyarakat Baba dan Nyonya itu dipertontonkan kepada generasi baharu pada abad ini.


DUN Tioman: Calon BN sambut baik kesediaan calon PH beri laluan

ROMPIN, 27 November – Calon Barisan Nasional (BN) bagi Dewan Undangan Negeri (DUN) Tioman pada Pilihan Raya Umum ke-15 (PRU15) Datuk Seri Mohd Johari Hussain menyambut baik kesediaan calon Pakatan Harapan (PH) Mohd Fadzli Mohd Ramly untuk memberikan laluan kepadanya, jika diarahkan pucuk pimpinan tertinggi parti.

Mohd Johari berkata perkara itu melambangkan kematangan politik yang tinggi susulan keputusan PH memberikan sokongan kepada BN untuk membentuk kerajaan negeri Pahang, selain mengambil kira perkembangan politik di peringkat Pusat.

“Saya mengambil positif dengan kenyataan yang dibuat rakan-rakan di PH yang memberi sokongan kepada saya dalam memastikan hala tuju kerajaan negeri Pahang ditunjangi BN untuk membentuk kerajaan baharu.

“Ini kita boleh katakan sebagai kerajaan perpaduan yang sangat harmoni,” katanya kepada Bernama pada sesi walkabout di Pasar Minggu Rompin di sini hari ini.

Sebelum ini, Mohd Fadzli menyatakan kesediaan memberi laluan kepada calon BN jika diarahkan Majlis Presiden PH bagaimanapun tiada arahan rasmi dikeluarkan setakat ini.

PRU15 DUN Tioman ditangguhkan kepada 7 Dis ini susulan kematian calon PN, Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Selain Mohd Fadzli dan Mohd Johari, turut bersaing pada pilihan raya itu ialah calon PN Nor Idayu Hashim, Osman A. Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga pengundi tidak hadir luar negara.


Naik taraf jeti Klebang Besar legakan nelayan

KLEBANG 9 Mei – Kerja-kerja menaik taraf Pengkalan Jeti Nelayan Klebang Besar kini sedang giat dilaksanakan akan melancarkan lagi aktiviti perikanan di perairan berkenaan.

Ahli Dewan Undangan Negeri (Adun) Klebang, Datuk Lim Ban Hong berkata, projek dimulakan sejak 19 April lalu itu mampu menampung kemasukan nelayan baharu yang akan di tempatkan di pengkalan berkenaan.

Ban Hong berkata, antara kerja naik taraf dijalankan adalah memanjangkan tanjakan (ramp) di bahagian kiri dan kanan jeti serta melandaikan kecerunan pintu masuk jeti yang keseluruhan membabitkan kos RM75,000.

“Mengikut rekod semasa pengkalan ini ada 24 nelayan dan selepas kerja naik taraf 19 lagi akan masuk, iaitu 13 membabitkan Jeti Nelayan Sementara di Limbongan dan enam dari Kota Laksamana,” katanya pada sidang media selepas lawatannya di Pengkalan Jeti Nelayan Klebang Besar, di sini, hari ini.

Hadir sama, Pengarah Lembaga Kemajuan Ikan Malaysia (LKIM) Melaka, Darleena Baharudin, Ketua Unit Pantai Jabatan Pengairan dan Saliran (JPS) Melaka, Rohana Osman.

Sementara itu, Pengerusi Nelayan kawasan itu, Md Said Adam, 62, meluahkan rasa syukur selepas permasalahan dihadapi mereka akhirnya menemui jalan penyelesaian.

Katanya, kerja naik taraf dan kerja mendalamkan muara mampu merancakkan semula aktiviti perikanan di perairan itu, sekali gus meningkatkan pertumbuhan ekonomi setempat.

“Saya mewakili nelayan mengucapkan ribuan terima kasih kepada Adun kawasan dan agensi berkaitan yang hadir mendengar dan menyelesaikan masalah kami serta mengambil tindakan segera,” katanya.


AirAsia pertimbang bergabung dengan syarikat penerbangan tambang rendah lain

BANGKOK 28 Mei – Thai AirAsia Co Ltd (TAA) mempertimbangkan untuk bergabung dengan syarikat penerbangan tambang rendah lain bagi membendung perang harga berikutan pandemik COVID-19 yang telah menjejaskan sektor penerbangan.

Pengerusi Eksekutif TAA, Tassapon Bijleveld memberitahu Bangkok Post, syarikat berkenaan akan mula memberhentikan pekerjanya serta mengecilkan operasi syarikat dan kumpulan pesawat demi kelangsungan perniagaan sekiranya aktiviti-aktiviti pelancongan di negara itu tidak beroperasi semula pada Julai.

Tassapon berkata beliau telah mengadakan perbincangan dengan syarikat penerbangan lain mengenai kemungkinan penggabungan itu. Bagaimanapun, beliau tidak mendedahkan butiran lanjut mengenainya.

“Penggabungan itu mungkin berlaku sekiranya sektor penerbangan di Thailand meneruskan perang harga lama yang sama memandangkan pada masa ini kami mempunyai sumber perolehan yang lebih terhad,” katanya.

Bagi mengelakkan kerugian setiap penerbangan, beliau berkata harga tiket pesawat perlu ditetapkan dalam lingkungan harga 1,200 dan 1,400 baht, iaitu peningkatan antara 15 hingga 20 peratus daripada kadar biasa iaitu kira-kira 1,000 baht (100 baht = RM13.67).

Tassapon juga merupakan Pengerusi Eksekutif Asia Aviation Plc (AAV) yang disenaraikan di Bursa Saham Thailand. Beliau mempunyai 40.52 peratus kepentingan dalam AAV yang merupakan pemilik TAA.

Beliau berkata, setiap bulan TAA mengalami kerugian kira-kira 1.2 bilion baht semasa pelaksanaan perintah berkurung akibat COVID-19 apabila 60 pesawatnya terkandas di lapangan terbang.

TAA mencatat perolehan berjumlah 9.4 bilion baht bagi suku pertama 2020, merosot 19 peratus tahun ke tahun dan kerugian bersih sebanyak 671 juta baht.


Polis rampas dadah bernilai lebih RM10 juta, tahan 13 individu

KUALA LUMPUR, 8 Dis – Polis berjaya melumpuhkan sindiket pengedaran dadah antarabangsa menggunakan perkhidmatan kurier setelah menahan 13 individu warga tempatan dan merampas dadah jenis syabu dianggarkan seberat 285.47 kilogram bernilai RM10.2 juta, pada 29 dan 30 Nov lepas.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata kesemua suspek yang terdiri daripada 12 lelaki dan seorang wanita berusia lingkungan 21 hingga 53 tahun itu ditahan di sekitar ibu negara pada dua hari berkenaan.

Beliau berkata kesemua suspek juga disyaki anggota dua sindiket yang berbeza dan dipercayai menjalankan aktiviti menyeludup dadah menggunakan perkhidmatan kurier ke Sabah dan Sarawak serta negara jiran seperti Indonesia, Filipina dan Australia.

“Mereka membungkus dadah ini dalam bungkusan teh dan juga diletakkan di dalam ‘hood dapur’ untuk dihantar menggunakan perkhidmatan kurier,” katanya kepada pemberita di Ibu Pejabat Polis Kontijen Kuala Lumpur, di sini.

Razarudin juga berkata pihaknya menyita pelbagai aset daripada anggota sindiket berkenaan yang dianggarkan bernilai RM194,200 di bawah Akta Dadah Berbahaya (Pelucuthakan Harta) 1988.

“Antara aset yang disita merupakan tiga kereta, tujuh utas barang kemas dan seutas jam tangan. Nilai keseluruhan rampasan dadah dan sitaan dianggarkan bernilai RM10.46 juta,” katanya.

Menurut Razarudin sindiket itu mula aktif sejak enam bulan lepas dan jumlah dadah yang dirampas daripada sindiket berkenaan mampu memenuhi keperluan 1.4 juta penagih dadah.

“Kes disiasat di bawah Seksyen 39B Akta Dadah Berbahaya 1952 dan kesemua mereka direman selama 12 hari bermula 30 Nov lepas bagi membantu siasatan,” katanya.- BERNAMA


Arab Saudi iktiraf vaksin Sinovac – Zulkifli

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata orang ramai boleh menyampaikan berita gembira itu kepada ahli keluarga yang berniat untuk menunaikan ibadah haji dan umrah pada masa akan datang.

“Sama-Sama kita doakan urusan jemaah haji Malaysia yang diluluskan untuk menunaikan haji pada tahun ini dipermudahkan Allah SWT,” katanya menerusi perkongsian di laman Facebook rasmi beliau.

Dengan perkembangan terbaharu itu, Arab Saudi kini mengiktiraf enam jenis vaksin bagi COVID-19 iaitu Pfizer-BioNTech, Moderna, AstraZeneca, Janssen, Sinopharm dan Sinovac.

Sebelum ini, Kerajaan Arab Saudi dilaporkan membuat ketetapan hanya jemaah yang menerima vaksin jenis Pfizer dan AstraZeneca dibenar menunaikan haji sekali gus menimbulkan keresahan rakyat Malaysia yang menerima vaksin Sinovac.


Kes baharu positif COVID-19 melonjak kepada 21 kes

KUALA LUMPUR, 5 Ogos – Selepas mencatat hanya satu kes semalam, angka positif COVID-19 di Malaysia melonjak kepada 21 kes hari ini dengan 15 daripadanya kes import melibatkan warganegara Malaysia.

Ketua Pengarah Kesihatan Datuk Dr Noor Hisham Abdullah berkata enam kes lagi merupakan penularan tempatan melibatkan warganegara dengan tiga daripadanya ialah Kluster PUI Sivagangga di Kedah.

“Sementara tiga kes lagi melibatkan dua kes di Sabah iaitu masing-masing kes saringan prapembedahan di Hospital Queen Elizabeth dan satu saringan praprosedur di Hospital Wanita dan Kanak-kanak Sabah serta satu kes saringan prapembedahan di Hospital Sultanah Aminah, Johor Bahru,” menurutnya dalam kenyataan berhubung perkembangan COVID-19 di sini hari ini.

Terdapat 18 kes pulih dengan jumlah kumulatif kes yang telah pulih sepenuhnya daripada COVID-19 adalah sebanyak 8,702 atau 96.4 peratus daripada jumlah keseluruhan kes, katanya.

Memperincikan lebih lanjut, Dr Noor Hisham berkata terdapat dua kes positif yang sedang dirawat di Unit Rawatan Rapi (ICU) namun tiada kes memerlukan bantuan pernafasan.

Dalam pada itu, beliau berkata tiada pertambahan kes kematian dilaporkan menjadikan jumlah kumulatif kematian kekal 125 kes atau 1.385 peratus daripada jumlah keseluruhan kes.

Menjelaskan mengenai 15 kes positif import yang mendapat jangkitan di luar negara, Dr Noor Hisham berkata warganegara terlibat adalah mereka yang pulang ke Malaysia dari Yaman (12 kes), Papua New Guinea (satu kes), Ivory Coast (satu kes) dan United Kingdom (satu kes).

“Semua kes import ini di Wilayah Persekutuan Kuala Lumpur dan mereka telah diasingkan di pusat kuarantin selepas ketibaan di pintu masuk KLIA, justeru tidak membawa risiko jangkitan kepada masyarakat setempat,” katanya.

Bagi perkembangan Kluster PUI Sivagangga, Dr Noor Hisham berkata setakat ini, sejumlah 1,647 orang disaring dalam kluster itu dan 24 didapati positif, 754 negatif manakala 869 masih menunggu keputusan ujian.

Bagi tiga kes baharu kluster itu, beliau berkata kesemuanya dikenal pasti melalui saringan kontak rapat kes positif kluster tersebut dan mereka adalah kes generasi kedua.

“Dua daripada kes tersebut adalah kontak rapat kepada kes ke-9,000 dengan kedua-duanya adalah anak kepada kes tersebut (kes ke-9,021 dan ke-9,022).

“Kes ketiga (kes ke-9,023) pula adalah kontak rapat kepada kes ke-8976 yang mengalami gejala demam serta gejala saluran pernafasan pada 2 Ogos dan telah mendapatkan rawatan di Klinik Kesihatan Taman Selasih, Kulim,” katanya.

Dr Noor Hisham berkata mesej tular berkaitan kes ketiga yang mengandungi maklumat terperinci mengenai kawasan yang didakwa telah dikunjungi pesakit adalah palsu dan orang ramai dinasihatkan agar tidak menyebarkan mesej itu.- BERNAMA


KPLB peruntuk RM176 juta untuk elaun JPKK, JPKKP seluruh negara

SERI NEGERI 19 Ogos – Kementerian Pembangunan Luar Bandar (KPLB) memperuntukkan hampir RM176 juta bagi bayaran elaun kepada Jawatankuasa Pembangunan dan Keselamatan Kampung (JPKK) dan Jawatankuasa Pembangunan dan Keselamatan Kampung Persekutuan (JPKKP), tahun ini.

Menterinya, Datuk Seri Mahdzir Khalid berkata, sejumlah lebih RM80 juta telah selesai disalurkan kepada 12 negeri bagi fasa satu bulan Januari hingga Jun tahun ini.

“Kerajaan melihat peranan JPKK amat penting sebagai perantara di peringkat akar umbi dalam menyalurkan sebarang masalah atau aduan masyarakat kepada pihak berkuasa serta agensi yang berkaitan,” katanya.

Beliau berkata demikian pada sidang media selepas Majlis Penyampaian Watikah JPKK Negeri Melaka Tahun 2022 di Auditorium Seri Negeri, hari ini.

Hadir sama, Setiausaha Kerajaan Negeri Datuk Zaidi Johari; Speaker Dewan Undangan Negeri Datuk Wira Ibrahim Durum dan Exco Kanan Pelaburan, Pembangunan Usahawan dan Koperasi negeri Datuk Seri Ab Rauf Yusoh.

Turut hadir, Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Exco Pelancongan, Warisan dan Kebudayaan negeri Datuk Muhammad Jailani Khamis; Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman; Exco Perumahan, Kerajaan Tempatan dan Alam Sekitar negeri Datuk Zaidi Attan; Exco Kesihatan dan Anti Dadah negeri Dr Muhamad Akmal Saleh; Exco Pendidikan dan Teknologi negeri Datuk Rais Yasin; Exco Pembangunan Belia, Sukan dan Badan Bukan Kerajaan (NGO) negeri VP Shanmugam serta barisan Ahli Dewan Undangan Negeri (Adun).

“Untuk elaun tambahan ini, Kerajaan Negeri Melaka misalnya memberi RM200 sebulan bagi Pengerusi, RM50 sebulan bagi Setiausaha, RM100 elaun mesyuarat iaitu terhad kepada enam kali mesyuarat setahun dan RM50 untuk Elaun Kehadiran Mesyuarat,” ujarnya

Dalam pada itu, Mahdzir berkata, bayaran elaun JPKK fasa dua bagi Negeri Melaka masih dalam proses melengkapkan dokumentasi oleh pihak Setiausaha Kerajaan Negeri dan ia dijangka dapat disegerakan sebelum akhir tahun ini.


Tiada rakyat Malaysia tinggal di kawasan pusat gempa bumi di Petrinja

KUALA LUMPUR, 30 Dis – Tiada rakyat Malaysia yang berdaftar tinggal di pusat gempa bumi di Petrinja, sebuah bandar kira-kira 60 kilometer dari ibu negara Croatia, Zagreb.

Kementerian Luar dalam satu kenyataan hari ini menyatakan bahawa, Kedutaan Besar Malaysia di Zagreb telah berjaya menghubungi rakyat Malaysia yang tinggal di Zagreb dan tiada yang dilaporkan berada dalam bahaya.

“Kementerian ingin menyampaikan rasa simpati dan takziah kerajaan Malaysia kepada kerajaan dan rakyat Croatia, khususnya mereka yang terkesan dengan bencana itu secara langsung. Malaysia bersama-sama dalam solidariti pada tempoh sukar ini,” menurut kenyataan itu.

Rakyat Malaysia di Republik Croatia boleh menghubungi kedutaan untuk mendapatkan bantuan konsular melalui telefon di talian (+385-1-4834346 / +385-1-4834347); faks (+ 385-1-4834348); atau e-mel di [email protected].

Menurut Pusat Seismologi Eropah-Mediterranean (EMSC), gempa bumi berukuran 6.4 pada skala Richter menggegarkan Petrinja pada 12.19 tengah hari waktu tempatan (1119 GMT), Selasa.


PRN Johor: ATM siap sedia untuk pengundian awal – Hishammuddin

Menteri Kanan Pertahanan Datuk Seri Hishammuddin Tun Hussein berkata setakat ini, beliau tidak menerima sebarang laporan negatif berhubung persiapan menghadapi PRN Johor, dalam kalangan anggotanya.

“Saya tiada angka tepat sekarang (jumlah anggota ATM yang mengundi), tetapi yang penting kita tahu seperti biasa anggota-anggota bila keluar mengundi dalam keadaan teratur dan berdisiplin.

“Justeru, saya berharap agar hari pengundian awal nanti berjalan lancar dan saya yakin daripada interaksi saya dengan pemimpin-pemimpin khususnya di Johor ini, mereka sudah bersiap sedia untuk melaksanakan tanggungjawab mengundi,” katanya.

Beliau berkata demikian kepada pemberita selepas merasmikan Karnival Kerjaya Jamin Kerja Keluarga Malaysia 2022 Mersing di sini yang turut dihadiri Menteri Sumber Manusia Datuk Seri M. Saravanan.

Dalam pada itu, Hishammuddin yang juga Bendahari Agung Barisan Nasional (BN) menegaskan, agar tidak menjadikan PRN Johor sebagai platform politik kebencian yang akan membawa kepada perpecahan.

“Jangan kita menang sorak tetapi kampung tergadai. Dalam kita melihat ke hadapan, pastikan perjalanan kita dalam PRN Johor ini tidaklah sampai menanam kebencian dan perpecahan, khususnya dalam kalangan rakyat di negara ini yang terdiri daripada pelbagai kaum dan agama.

“Mari kita fokus kepada sesuatu yang lebih konstruktif (keperluan rakyat), yang akan menjadi ‘pokok utama’ tumpuan selepas berakhir PRN Johor nanti,” katanya.


Warga emas meninggal sebelum ke klinik untuk rawatan

MERLIMAU 17 Januari – Seorang lelaki warga emas tidak sempat mendapatkan rawatan kesihatan berkala, selepas dia ditemui tidak sedarkan diri dalam kejadian di Kampung Serkam Darat, di sini, pagi tadi.

Warga emas terbabit Dol Samad Abu, 64, disahkan meninggal dunia selepas dipercayai terkena serangan jantung ketika menunggu bas untuk ke Klinik Kesihatan (KK) Serkam.

Pemangku Ketua Polis Daerah Jasin, Asisten Superintendan Mohd Fadzli Othman berkata, pihaknya menerima maklumat mengenai kejadian kira-kira jam 7.45 pagi sebelum Ketua Balai Polis Merlimau bersama anggota ke lokasi kejadian.

“Kejadian dipercayai berlaku apabila warga emas itu yang sedang menunggu bas terkena serangan jantung dan penduduk yang kebetulan melalui lokasi ternampak keadaan arwah yang terbaring.

Mengulas lanjut Mohd Fadzli berkata, pemeriksaan keatas tubuh badan arwah tidak menemui sebarang unsur jenayah dan dia meninggal disebabkan penyakit dihidapinya.

“Kita mendapati tiada sebarang kesan kena pukul atau menjumpai darah malah ahli keluarga terdekat juga mengesahkan arwah mempunyai sakit jantung,” katanya.


Persekutuan Pekilang rayu kerajaan pertimbang semula pelaksanaan gaji minimum RM1,500

“Kami berpendapat bahawa kenaikan kadar gaji secara beransur-ansur masih akan dapat menangani kenaikan kos sara hidup disebabkan oleh pandemik COVID-19 dan gangguan bekalan yang berlaku.

“Justeru, majikan akan terus merancang untuk menaikkan gaji pada tahun 2022 dan ia akan dapat menangani tekanan kos sara hidup,” kata presiden FMM Tan Sri Soh Thian Lai dalam satu kenyataan hari ini.

Beliau berkata FMM yakin dengan kawalan yang diperlukan terhadap kenaikan kos oleh kerajaan serta usaha bersepadu oleh industri untuk membiayai kenaikan kos secara dalaman, majikan boleh terus mengekalkan pekerjaan dan pelarasan gaji.

Soh berkata kenaikan daripada kadar gaji minimum semasa RM1,200 kepada RM1,500 mewakili kenaikan serta-merta sebanyak 25 peratus ke atas gaji pokok yang akan memberi kesan ke atas kos gaji keseluruhan dan ia memberi kesan kepada perniagaan dan pemulihan ekonomi.

Berdasarkan penemuan Tinjauan Keadaan Perniagaan FMM-Institut Penyelidikan Ekonomi Malaysia baru-baru ini separuh kedua 2021 yang dijalankan dari 5 Januari – 10 Februari 2022, majoriti responden kajian itu berpendapat kenaikan RM100 dalam gaji minimum adalah kadar yang boleh diterima berdasarkan kepada keadaan ekonomi semasa.

“Sehubungan itu, FMM telah memberi cadangan kepada kerajaan supaya pelarasan gaji minimum dilaksanakan secara berperingkat dengan kenaikan RM100 pada suku ketiga tahun 2022 dan pelarasan seterusnya pada tahun 2023/2024, kenaikan kepada RM1,500,” katanya. – BERNAMA


3.7 peratus lagi untuk capai 90 peratus vaksinasi populasi dewasa

Berdasarkan perincian yang dikongsi di portal COVIDNOW hari ini, Kementerian Kesihatan (KKM) memaklumkan setakat pukul 11.59 malam tadi (30 September), seramai 20,202,624 individu atau 86.3 peratus daripada populasi dewasa di negara ini telah melengkapkan suntikan vaksin COVID-19.

Bagi populasi remaja berusia 12 hingga 17 tahun pula, seramai 52,774 atau 1.7 peratus daripada mereka telah melengkapkan suntikan vaksin setakat semalam.

Perincian itu juga memaklumkan sebanyak 329,163 dos suntikan vaksin turut diberikan semalam melibatkan 167,443 dos pertama dan 161,720 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 43,696,743 dos.

Sebelum ini, Perdana Menteri Datuk Seri Ismail Sabri Yaakob berkata, rakyat akan dibenarkan merentas negeri apabila negara mencapai 90 peratus kadar vaksinasi lengkap dewasa berdasarkan data dan analisis yang dibuat Kementerian Kesihatan (KKM).

Sementara itu, sebanyak 192 kes kematian akibat COVID-19 dilaporkan setakat pukul 11.59 malam tadi (30 September), menurun sedikit berbanding 208 kes kematian dilapor pada Rabu, menjadikan jumlah keseluruhan kes kematian di negara ini kini 26,335.

Bagaimanapun, daripada 192 kematian baharu itu, sebanyak 89 adalah kes kematian harian sebenar dalam purata tujuh hari, manakala selebihnya adalah kes kematian tertunggak atau ‘backlog’, dengan angka itu boleh berubah sekiranya terdapat kes kematian yang dikemas kini.

Sarawak merekodkan kes kematian tertinggi iaitu dengan 40 kes, diikuti Johor (34), Perak (23), Pulau Pinang (21), Sabah (20), Selangor (18), Kedah (sembilan), Terengganu (lapan), Kuala Lumpur (tujuh), Melaka dan Perlis masing-masing empat, Negeri Sembilan (dua) serta Kelantan dan Pahang masing-masing satu.


Remaja OKU maut dalam kebakaran

GEORGE TOWN, 8 Mei – Seorang remaja lelaki orang kurang upaya (OKU) maut dalam insiden kebakaran sebuah bilik di rumahnya di tingkat lapan Pangsapuri Desa Bayan, Bayan Lepas dekat sini hari ini.

Penolong Pengarah Operasi Jabatan Bomba dan Penyelamat Malaysia Pulau Pinang Mohd Hafiz Hafizal Timaradin berkata pihaknya menerima panggilan kecemasan pada 8.59 pagi dan jentera pertama dari Bayan Baru tiba di lokasi kira-kira tujuh minit kemudian.

“Sebaik tiba, kami mendapati sebuah rumah di tingkat lapan berlaku kebakaran dan kediaman itu dalam keadaan berkunci, pasukan bomba bertindak memecahkan pintu rumah bagi menjalankan operasi pemadaman di situ.

“Sebaik pintu berjaya dipecahkan, kami mendapati kebakaran itu melibatkan sebuah bilik berkeluasan 9.3 meter persegi dan selepas operasi pemadaman, kami menemukan seorang mangsa lelaki dalam keadaan tertiarap di bucu bilik tersebut,” katanya kepada pemberita di lokasi kejadian.

Beliau berkata pemeriksaan awal mendapati mangsa meninggal dunia selepas dipercayai lemas akibat asap kebakaran itu dan berdasarkan siasatan, mangsa adalah seorang yang hiperaktif.

“Kami dimaklumkan jika bapanya keluar ke tempat kerja, mangsa akan ditinggalkan sendirian dalam bilik tersebut dan mereka memang tinggal berdua sahaja di rumah itu… seorang lagi adik perempuan si mati tidak tinggal bersama,” katanya sambil menambah mayat mangsa dihantar ke Hospital Pulau Pinang untuk bedah siasat dan punca kebakaran masih dalam siasatan.

“Saya pergi kerja pada 6.40 pagi dan tutup pintu seperti biasa… ketika sedang bekerja, ada orang beritahu rumah terbakar dan saya terus pergi lihat, tengok-tengok itu rumah saya dan dimaklumkan anak saya turut terlibat,” katanya sambil menahan sebak.

Pekerja kedai runcit itu yang kematian isteri pada 9 Mac lepas akibat kanser juga berkata sebelum keluar bekerja, dia memeluk serta meminta maaf kepada anaknya dan mangsa tidak menunjukkan sebarang perubahan.

“Memang itu yang saya lakukan setiap hari dan dia juga sebelum tidur setiap malam peluk serta minta maaf dengan saya, dia juga cakap sayangkan saya,” katanya.- BERNAMA


Skim persaraan swasta Malaysia perlu ditambah baik- Tengku Zafrul

KUALA LUMPUR 21 Sept. – Segmen persaraan swasta secara sukarela sedia ada Malaysia, Skim Persaraan Swasta (PRS) perlu dimajukan lagi serta ditambah baik agar dapat mencapai rangka kerja lima tonggak berkaitan yang digariskan oleh Bank Dunia, kata Menteri Kewangan Tengku Datuk Seri Zafrul Abdul Aziz.

Sehubungan itu, beliau berkata pasaran modal perlu memainkan peranan untuk mencapai objektif tersebut yang bertujuan melindungi risiko kemiskinan pada usia lanjut selain menangani isu kekurangan dana pencen pada tahun-tahun persaraan.

“Sejajar dengan pemulihan negara, adalah penting untuk turut memastikan bahawa pertumbuhan itu juga pelbagai serta memadai bagi membolehkan semua rakyat dapat sama-sama menikmati pertumbuhan berkenaan.

“Ini terutamanya ketika lebih ramai yang perlu membina semula (kehidupan) dan memastikan bahawa simpanan persaraan mereka kekal terjamin, lebih-lebih lagi ketika negara kita beralih kepada masyarakat yang menua,” katanya ketika menyampaikan ucap tama pada majlis pelancaran Pelan Induk Pasaran Modal 3 atau CMP3 (2021-2025) di sini, pada Selasa.

Rangka kerja lima tonggak Bank Dunia itu merupakan gambaran keseluruhan konsep sistem persaraan negara di serata dunia yang mentakrifkan pelbagai elemen reka bentuk bagi menentukan modaliti dan pilihan yang perlu dipertimbangkan.

Dalam perkembangan lain, Tengku Zafrul berkata Malaysia komited untuk mempercepat peralihan ke arah ekonomi lebih hijau atau lestari serta menggalakkan pembangunan sosioekonomi negara.

Beliau berkata, seiring tindakan semakin banyak perniagaan menetapkan sasaran pelepasan sifar bersih masing-masing, akan mencetuskan keperluan pelaburan lebih besar ke arah usaha berkaitan karbon dan teknologi cekap tenaga bagi mengurangkan pelepasan gas rumah hijau.

Tengku Zafrul juga mengingatkan kalangan korporat untuk menerimaguna agenda tersebut atau berdepan risiko ketinggalan tidak hanya disisihkan oleh pelabur, tetapi juga institusi kewangan dan rantaian bekalan yang lebih meluas dan kerap memberi penekanan terhadap aspek alam sekitar, sosial dan tadbir urus (ESG).

“Malah, kewujudan persamaan antara nilai ESG dan Syariah turut memberi kelebihan nilai yang unik bagi merangka hala tuju mampan serta kewangan sosial Islam,” katanya.

Beliau berkata, bagi kemajuan masa depan serta meraih lebih banyak pelaburan domestik dan asing, adalah penting untuk menerapkan keyakinan terhadap pasaran modal dengan penambahbaikan dalam standard tadbir urus korporat akan terus membentuk integriti korporat.


Banjir: N.Sembilan rekod satu kes positif COVID-19 di PPS

JELEBU, 25 Dis – Banjir di Negeri Sembilan merekodkan satu kes positif COVID-19 dikesan di sebuah pusat pemindahan sementara (PPS) di Port Dickson, kata Menteri Kesihatan Khairy Jamaluddin.

“Kes itu dikesan ketika saringan dibuat di PPS berkenaan,” katanya kepada pemberita selepas menyertai gotong-royong anjuran Parlimen Jelebu di Kampung Kemin di sini hari ini.

Seramai 292 mangsa banjir daripada 84 keluarga direkodkan di negeri ini dengan empat PPS masih dibuka di Jelebu setakat 8 pagi tadi.


Al-Sultan Abdullah sedang jalani rawatan di IJN – Istana Negara

KUALA LUMPUR, 22 Sept.- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sedang menjalani rawatan di Institut Jantung Negara (IJN) sejak semalam.

Datuk Pengelola Bijaya Diraja Istana Negara Datuk Ahmad Fadil Shamsuddin bagaimanapun memaklumkan keadaan kesihatan Al-Sultan Abdullah adalah tidak membimbangkan dan Seri Paduka dijangka dibenarkan keluar dari IJN dalam waktu terdekat.

“Al-Sultan Abdullah telah dinasihatkan supaya diawasi oleh doktor ketika ini dan Seri Paduka tidak dalam keadaan yang membimbangkan,” katanya dalam kenyataan di sini, hari ini.

Ahmad Fadil berkata Raja Permaisuri Agong Tunku Hajah Azizah Aminah Maimunah Iskandariah yang tiba di Kota Bharu, Kelantan semalam dalam rangka lawatan peribadi telah bergegas pulang hari ini, untuk bersama dengan Al-Sultan Abdullah.


Rasuah: Tiga pegawai imigresen direman lima hari

PUTRAJAYA 10 Sept. – Tiga pegawai imigresen, seorang daripadanya wanita, direman lima hari bermula hari ini kerana disyaki menerima wang suapan bagi mempercepatkan proses pengeluaran pas kepada warga asing untuk kembali ke negara asal tanpa melalui Sistem Temujanji Online (STO).

Majistret Shah Wira Abdul Halim mengeluarkan perintah reman sehingga 14 Sept ini selepas mendengar permohonan Suruhanjaya Pencegahan Rasuah Malaysia (SPRM) di Mahkamah Majistret Putrajaya, di sini hari ini.

Menurut sumber SPRM, mereka yang berumur antara 33 dan 35 tahun ditahan antara pukul 12 tengah hari dan 5.50 petang di Ibu Pejabat SPRM di sini semalam ketika hadir memberi keterangan.

Menurut sumber SPRM, kegiatan itu dipercayai beroperasi sejak Perintah Kawalan Pergerakan Pemulihan (PKPP) dilaksanakan, di mana pegawai terbabit berurusan dengan orang tengah bagi menguruskan pengeluaran pas bagi warga asing yang tinggal melebihi tempoh di negara ini untuk kembali ke negara asal mereka.

Sumber itu berkata sebagai balasan, ketiga-tiga suspek dikatakan mengambil suapan antara RM300 dan RM500 bagi setiap pas yang dikeluarkan tanpa melalui STO.

Semalam, menurut sumber SPRM itu dua individu termasuk seorang pegawai imigresen turut direman lima hari bagi membantu siasatan kes yang sama.

Pengarah SPRM Putrajaya Hasbilah Mohamad Salleh yang mengesahkan penahanan itu berkata kesemua individu itu disiasat mengikut Seksyen 17 (a) Akta SPRM 2009 dan Seksyen 16 (a) (A) Akta SPRM 2009.


BN tiada ruang peluk tubuh, selesa atau bermimpi menang mudah PRU15 – Tok Mat

KUALA LUMPUR, 1 Jun – Barisan Nasional (BN) tidak lagi ada ruang untuk berpeluk tubuh, berasa selesa apatah lagi ruang bermimpi untuk menang mudah dan pada PIlihan Raya Umum ke-15 (PRU15) akan datang, kata Timbalan Pengerusinya Datuk Seri Mohamad Hasan.

Beliau berkata menang tipis atau sipi bukan pilihan sama sekali, dan BN tidak boleh dibuai nostalgia bahawa ia akan memerintah semula hanya kerana parti itu menjadi sebahagian dari kerajaan.

Menurutnya dalam semua kemenangan pilihan raya kecil dan PRN (Pilihan Raya Negeri) Sabah, Melaka dan Johor, ia bukan jaminan bahawa BN akan pasti menang PRU, lantas menguasai kerajaan dengan mudah, dan jika ada yang beranggapan sedemikian, ia bukan sahaja salah, malah berbahaya dan berisiko kepada BN.

“Ada beberapa sebab kritikal mengapa kita mesti membuang anggapan sebegitu dengan segera,” katanya dalam ucapan perasmian Konvensyen BN sempena ulang tahun BN ke-48 di sini hari ini.

Timbalan Presiden UMNO itu berkata dua perkara utama perlu difokuskan seluruh anggota parti  bagi mengecapi kemenangan, meliputi bagaimana anggota harus membaiki, mengukuh dan mencipta semula gelombang jenama BN, mengapa pentingnya untuk BN kembali memerintah dan bagaimana ia boleh dilakukan.

Beliau yang juga Ahli Dewan Undangan Negeri (ADUN) Rantau turut menggesa seluruh anggota parti menghentikan segala usaha menyajikan rakyat dengan perspektif yang hanya berdasarkan persepsi, sebaliknya menggunakan kenyataan benar dan sahih.

Mohamad berkata PRU15 bakal menentukan masa depan BN dan untuk itu, parti harus diperkenalkan semula kepada masyarakat dengan tawaran-tawaran serta penampilan baharu.

“Dahulu kita dalam BN berbelas-belas komponen. Bila kita kalah, kita cuma tinggal berempat. Semua meninggalkan kita, kerana moral, perjuangan dan kesetiaan mereka telah ditafsir dan diubah-ubah mengikut selera dan perut yang tidak pernah kenyang,” katanya

“Yakinlah bahawa rakyat boleh menilai. Rakyat boleh berlaku objektif dan adil. Rakyat tidak akan terpedaya lagi. Yang menjadi masalahnya sekarang adalah apabila kita membiarkan sahaja segala tohmahan dan persepsi rekaan pembangkang sampai kepada masyarakat,” tambahnya.


BKSU siasat kemalangan helikopter di Subang

PUTRAJAYA 24 Mac. – Biro Siasatan Kemalangan Udara (BSKU) akan menjalankan siasatan berhubung kemalangan sebuah helikopter di Lapangan Terbang Sultan Abdul Aziz Shah di Subang hari ini mengikut Bahagian XXVI Peraturan-Peraturan Penerbangan Awam 2016.

Kementerian Pengangkutan (MOT) dalam kenyataan hari ini memaklumkan Pihak Berkuasa Penerbangan Awam Malaysia (CAAM) mengesahkan berlakunya kemalangan membabitkan Airbus Helicopter AS350 B3 di lapangan terbang itu pada 9.25 pagi.

Menurut MOT, helikopter dengan satu juruterbang dan empat penumpang itu, dikendalikan oleh Leopad Aviation Sdn Bhd dan telah berlepas dari Sungai Lembing, Pahang pada 8.30 pagi untuk penerbangan persendirian ke Subang melalui Maran, Temerloh, Karak dan Batu Caves.


Mangsa banjir di beberapa negeri berkurang, Johor, Pahang catat peningkatan

KUALA LUMPUR, 5 Jan – Situasi banjir di beberapa negeri bertambah baik pada petang ini dengan jumlah mangsa yang ditempatkan di pusat pemindahan mencatatkan penurunan.

Di TERENGGANU, keadaan banjir bertambah baik apabila jumlah mangsa berkurangan kepada 117 orang setakat 3 petang ini berbanding 1,074 orang, pada 8 pagi tadi.

Ketua Sekretariat Jawatankuasa Pengurusan Bencana Negeri Lt Kol (PA) Che Adam A. Rahman berkata ketika ini hanya Kemaman yang masih terjejas banjir dengan lima pusat pemindahan masih beroperasi di daerah itu.

“Banjir di Dungun pula pulih sepenuhnya apabila tiga pusat pemindahan iaitu Kampung Shukor, Kampung Pasir Raja dan Kampung Minda ditutup secara rasmi pada 10 pagi tadi.

“Bagaimanapun, amaran cuaca waspada masih berkuat kuasa untuk enam daerah iaitu Setiu, Besut, Hulu Terengganu, Marang, Kuala Terengganu dan Kuala Nerus,” katanya kepada pemberita hari ini.

Situasi sama di PERAK apabila jumlah mangsa terjejas berkurang daripada 1,237 pagi tadi kepada 630 orang setakat pukul 2 petang ini.

Menurut jurucakap Sekretariat Jawatankuasa Pengurusan Bencana negeri, semua penduduk ditempatkan di tujuh pusat pemindahan di tiga daerah terjejas iaitu Hilir Perak (515), Muallim (82) dan Kampar (33) manakala enam pusat pemindahan lagi telah ditutup iaitu tiga di Muallim serta masing-masing satu di Hilir Perak, Kampar dan Kuala Kangsar.

Portal infobanjir.water.gov.my memaklumkan hanya Sungai Perak di Kampung Gajah dalam daerah Perak Tengah telah mencecah paras amaran iaitu 6.79 meter setakat pukul 2 petang ini.

Banjir di SELANGOR juga semakin pulih apabila dua daripada empat pusat pemindahan iaitu Balai Raya Kampung Baru A dan Dewan Orang Ramai Kampung Sungai Selisik di daerah Hulu Bernam yang dibuka pada Ahad lepas ditutup tengah hari tadi.

Jurucakap Smart Selangor Command Centre (SSCC) memaklumkan sebuah lagi pusat pemindahan di Hulu Bernam iaitu Balai Raya Kampung Alah Batu, Gedangsa masih beroperasi dan menempatkan 13 mangsa, manakala 55 mangsa lagi ditempatkan di Sekolah Kebangsaan Rantau Panjang di Kuala Selangor.

Banjir di KELANTAN juga semakin pulih selepas pusat pemindahan di jajahan Gua Musang yang dibuka sejak semalam menamatkan operasi sepenuhnya hari ini.

Penolong Pegawai Pembangunan Masyarakat Jajahan Gua Musang Muhd Nasriuddin Asman berkata kesemua PPS yang menempatkan 78 mangsa daripada 18 keluarga pada pagi tadi ditutup pada 2.30 petang tadi.

“Alhamdulillah, keadaan cuaca dilihat semakin bertambah baik selain air banjir juga sudah surut dan mangsa selamat untuk pulang ke rumah masing-masing. Bagaimanapun, pihak kami tetap bersedia dengan sebarang kemungkinan sekiranya berlaku banjir lagi,” katanya ketika dihubungi Bernama.

Sementara itu, mengikut laporan https://publicinfobanjir.water.gov.my/, rekod bacaan paras air Sungai Kelantan di beberapa kawasan di negeri ini merekodkan bacaan melepasi paras amaran dengan trend menaik iaitu di Kampung Temangan, Machang pada paras 16.51 meter (m) (amaran 15.5 m), di Tangga Krai (Kuala Krai) 24.2 m (amaran 22.5 m) dan Kusial Baru di Tanah Merah 14.78 m (amaran 14 m).

Bagaimanapun, di JOHOR, jumlah mangsa banjir meningkat kepada 5,499 orang setakat 12 tengah hari ini berbanding 5,485 orang pada 8 pagi tadi berikutan berlaku peningkatan mangsa di daerah Mersing.

Pengerusi Jawatankuasa Kesihatan dan Alam Sekitar Johor R.Vidyananthan berkata jumlah mangsa di daerah Mersing meningkat sebanyak 19 orang manakala di Segamat berlaku penurunan jumlah mangsa seramai lima orang berikutan sebuah pusat pemindahan di balai raya di Jalan Pemuda ditutup pada pukul 9.30 pagi tadi.

“Ini menjadikan jumlah mangsa di daerah Mersing sebanyak 506 orang manakala di Segamat dengan 107 orang. Bagaimanapun, Kota Tinggi masih mencatatkan jumlah tertinggi dengan 2,707 mangsa, diikuti Kluang dengan 1,950 mangsa.

“Setakat ini, jumlah keseluruhan pusat pemindahan yang dibuka adalah sebanyak 52 buah dengan 23 pusat pemindahan di Kota Tinggi, Kluang (12), Johor Bahru (1), Mersing (enam), Segamat (lima) dan Pontian (tiga) dan dua di Batu Pahat.

Vidyananthan berkata beberapa jalan masih ditutup termasuk di Jalan Kota Tinggi-Mersing (Kubu), Jalan Kota Tinggi-Mersing (Risda), Jalan Kota Tinggi- Kluang (Tun Habab), Jalan Lok Heng/Mawai/Sungai Mas (Jambatan Sungai Semalok).

Turut ditutup, Jalan Haji Suhud Taman Muhibbah di Johor Bahru akibat jambatan Runtuh dan Jalan Nitar Utama-Kluang (Pam minyak Nitar 2) dan Jalan Nitar Utama- Kluang (Simpang tiga Kahang ke Kluang).

Situasi sama turut berlaku di PAHANG apabila jumlah mangsa banjir meningkat kepada 17,747 orang dan berada di 238 pusat pemindahan sementara di 10 daerah.

Portal Info Bencana Jabatan Kebajikan Masyarakat (JKM) melaporkan daerah Maran masih mencatatkan jumlah mangsa tertinggi iaitu 4,553 orang diikuti Kuantan (3,255), Lipis (2,389), Raub (2,190) dan Jerantut (1,828).

Sementara itu, pemegang konsesi Lebuhraya Pantai Timur Fasa 1 (LPT1) ANIH Berhad dalam kenyataan memaklumkan laluan di KM84.6-KM84.7 di Lanchang menghala Kuala Lumpur telah dibuka mulai 9 pagi, selepas ditutup sejak malam Ahad manakala KM113 masih ditutup kepada semua kenderaan selepas dinaiki air sejak 9 malam tadi.- BERNAMA


Hot weather does not kill COVID-19, may facilitate its spread – Russian scientist

MOSCOW May 14 — Summer heat does not deactivate the coronavirus living on surfaces and may even contribute to the higher incidence rate in Russia, says director of the Clinical Research Center for Precision and Regenerative Medicine at Kazan Federal University Albert Rizvanov.

“Low [air] temperatures indeed increase the virus’s survivability: the optimal temperature for the virus is 4-8 degrees [Celsius]. When air temperature increases, the virus becomes less stable, but not by orders of magnitude.

“However, the virus most often transmits via air (talking, sneezing, coughing or just breathing), handshake and contact with recently contaminated surfaces. This is too fast for the virus to decompose even in summer temperatures”.

The scientist added that when it is hot people tend to go out and contact each other more often. “This might become an additional risk factor,” he concluded.

To date, a total of 242,271 coronavirus cases have been confirmed in Russia, with 48,003 patients having recovered from the virus. Russia’s latest data indicates 2,212 fatalities nationwide.


Revisiting Melaka as Global History

THE emergence of recent voices calling for decolonizing names and narratives in Malaysia cannot deny the history of colonialism in this part of the world. The story of the coming of Europeans to Melaka and the Malay Archipelago serves as integral to our history.

The shores of Melaka, and that of other ports in the Malay Archipelago, emit a cacophony of sounds from all over the world. Yet, the history of Melaka has not been essentialized in that sense as integral to the global narrative. The Muslim Sultanate of Melaka signifies a globalized history and civilization. My initial thoughts on this was linked to Panglima Awang.

In a talk titled titled “Panglima [email protected] de Malacca: Melaka, Globalization and Malay Civilization” given last year in Kuala Lumpur, I suggested for a re-understanding of Melaka’s past, and hinted at the use of history for the present and the future. The trigger was Harun Aminurrashid’s 1958 historical novel Panglima Awang.

Harun based his story on the persona of Enrique de Malacca, captured by Ferdinand Magellan in Malacca in 1511, and served as interpreter and navigator for the Portuguese in circumnavigating the globe. While the first person to sail around the world will mostly still be disputed for years to come, the story of Panglima Awang, the name given by Harun, is the story of Melaka, and its links with Europe. That train of thought led me to Bahasa Melayu as lingua franca spoken in Melaka and the Malay Archipelago. How else would more than 84 languages and ethnicities be managed in the port city of Melaka?

And the Enlightenment of the Melaka Malay Sultanate must be seen against conditions Europe in the 15th and 16th centuries. There is a lacuna on writings of the history of Melaka being entwined with Europe, and vice versa, even Melaka history as part of Asian connections.

The history of Europe, hangs on to the history of Melaka — citing historian Tome Pires’ famous words: “Whoever is lord of Malacca shall have his hands on the throat of Venice”.

The history of Melaka corresponds to that of medieval Europe (to use the Eurocentric periodisation) — especially Portugal and Spain. A phase of Enlightenment in the Tanah Air began much earlier than the European Enlightenment (of the French philosophes) in the 18th century.

The year 1511 is not disconnected to the Treaty of Tordesillas on June 7, 1494. That treaty dragged Melaka into the disputes and rivalries at the far end of Asian landmass that we now call Europe. The fate of Melaka was sealed when the Portuguese broke through the back door into the Indian Ocean in 1498 and disrupted the order of civilization of its polities, and maritime regulations which have their genesis centuries earlier.

The Portuguese monopoly intervened into the litorral societies generated by the harmony in trade, and cultural exchanges from the coast of east Africa to the eastermost corner of the Malay Archipelago. It opened up what Indian historian and Diplomat, K.M. Panikar dubbed as “the da Gama epoch.” And thus began what is aptly titled by Panikkar in his 1953 classic as Asia and Western Dominance.

The Treaty was initially to resolve over what began in 1492 when Christopher Columbus first sailed across the Atlantic Ocean. Between the Portuguese and the Spaniard, conflicts had to be settled over lands newly “discovered or explored” by Christopher Columbus and by other late 15th century European voyagers. The treaty signed at the town of Tordesillas in Spain, saw the two kingdoms dividing the world into themselves. The world was divided into two equal hemispheres between Portugal and essentially Catalan then – the eastern half would be part of the Portuguese domain, and the western half that of the Spanish. Their vessels could only navigate in their own spheres. The Treaty was arguably narrated as a “diplomatic agreement” about territorial division “that indeed did not raise questions of evangelization.”

Hence the rivalry carved out the monopoly over navigation, trade and discovery. It gave the Ferringhi more claims over most of the Indian Ocean. The divisions later became known as the doctrine of discovery. It gave Europeans the “legal right” to discover all lands occupied by non-Christian peoples, the “Saracens or pagans”, merely by setting foot on it. We see this disguised as a colonial demarcation.

A dispute in the monopoly of cloves in the Maluku islands in about 1510, was later finally resolved by the Treaty of Saragossa on 22 April, 1529, practically determining the anti-meridian corresponding to that of Tordesillas. But that was not the end. The monopoly created by Tordesillas in favour of the Iberian powers was later challenged by France, England, and the Dutch. Redeeming Melaka as European and global history is another challenge.

**Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTAC-IIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


20,000 pengunjung dijangka meriahkan sambutan Hari Malaysia 2022 di Melaka

Ketua Setiausaha Kementerian Komunikasi dan Multimedia (KKMM) Datuk Seri Mohammad Mentek berkata persiapan rapi daripada pelbagai aspek bagi menyambut Hari Malaysia 2022, sedang giat dilakukan agar sambutan berkenaan berjalan lancar dan dalam keadaan selesa.

“Melaka merupakan negeri pertama sambutan Hari Malaysia diadakan selain di Sabah dan Sarawak sebelum ini. Justeru kita mengalu-alukan rakyat Melaka dan luar negeri ini, hadir memeriahkan sambutan berkenaan.

“Hari ini saya turun padang untuk meninjau keadaan kawasan serta persiapan sambutan Hari Malaysia pada 16 Sept ini dan dari segi persiapan dan perancangan sambutan saya berpuas hati dengan kerjasama pelbagai agensi dan kerajaan, khususnya daripada kerajaan negeri Melaka,” katanya kepada pemberita selepas melakukan tinjauan di sini hari ini.

Beliau berkata antara tetamu kehormat yang dijangka hadir memeriahkan sambutan berkenaan ialah Yang Dipertua Negeri Melaka Tun Mohd Ali Rustam dan Ketua Menteri Melaka Datuk Seri Sulaiman Md Ali.

“Sambutan Hari Malaysia 2022 akan disiarkan secara langsung menerusi saluran RTM dan promosi sambutan berkenaan akan dihebahkan menerusi saluran berkenaan, bagi menarik kedatangan pengunjung,” katanya. – BERNAMA


Helikopter H225M TUDM pegang rekod jam penerbangan tertinggi di Asia

KUANTAN 23 Feb – Tentera Udara Diraja Malaysia (TUDM) mencatat rekod sebagai pemegang jumlah jam penerbangan tertinggi di Asia bagi helikopter tentera Airbus H225M.

Airbus menerusi kenyataan memaklumkan pencapaian itu diraikan di Pangkalan Udara Kuantan hari ini, dengan penyampaian anugerah oleh Ketua Serantau Airbus Helicopters Asia Pasifik Vincent Dubrule kepada Panglima Tentera Udara (PTU) Jeneral Tan Sri Ackbal Abdul Samad.

Turut hadir Timbalan PTU Leftenan Jeneral Datuk Seri Mohd Asghar Khan Goriman Khan, Pengarah Urusan Airbus Helicopters Malaysia merangkap Ketua Pegawai Operasi Airbus Helicopters Asia Pasifik Gerard Pau dan Wakil Ketua Negara Airbus di Malaysia Raymond Lim.

Pada majlis itu turut diraikan ialah juruterbang TUDM yang masing-masing mencapai 2,000, 1,500, 1,000 dan 500 jam penerbangan menerusi helikopter H225M.

Untuk rekod, terdapat 12 buah H225M digunakan TUDM sejak tahun 2012 yang secara keseluruhannya telah mengumpulkan lebih daripada 20,000 jam penerbangan.

Helikopter tersebut direka bentuk bagi menangani misi paling mencabar dan telah digunakan dalam pelbagai misi latihan dan kemanusiaan termasuk operasi menyelamat semasa banjir.


PEMIKIR harap Ismail Sabri prihatin Bumiputera

PULAU PINANG 22 Ogos – Pertubuhan Badan Pemikir Melayu Pulau Pinang (PEMIKIR) berharap pentadbiran kerajaan di bawah Datuk Seri Ismail Sabri Yaakob sebagai Perdana Menteri ke-9 tidak mengabaikan kesejahteraan dan pembangunan Bumiputera di negeri itu.

“PEMIKIR ingin mengambil kesempatan untuk memohon jasa baik Perdana Menteri untuk memberi perhatian yang serius terhadap kedudukan sosioekonomi kami, berikutan sejak 2008 kerajaan pimpinan DAP telah mengabaikan kesejahteraan dan pembangunan Bumiputera Pulau Pinang.

“Projek yang dirangka kerajaan negeri seolah-olah tidak mengambil kira kepentingan Bumiputera dan berharap Perdana Menteri akan mengarah agensi kerajaan persekutuan untuk merangka pelan pembangunan yang komprehensif untuk memastikan kepentingan Bumiputera Pulau Pinang kekal terus terpelihara,” katanya dalam kenyataan hari ini.

“PEMIKIR ingin menzahirkan setinggi tahniah ke atas Ismail Sabri dan percaya beliau mempunyai pengalaman dan kebolehan untuk menerajui negara di waktu yang amat mencabar ini.

“Justeru, kami menyeru semua kepimpinan dan rakyat untuk menghormati keputusan Yang di-Pertuan Agong bagi membolehkan kerajaan meneruskan segala usaha untuk menangani pandemik COVID-19, memulihkan ekonomi dan memperkukuh perpaduan negara,” katanya.


Video tular geledah rumah ikut peruntukan undang-undang- polis

KUALA LUMPUR 2 Mac. – Tindakan pihak polis memeriksa serta menggeledah sebuah rumah individu di Taman Bukit Segar, Kajang di sini, pada 26 Februari lepas yang tular di media sosial adalah mengikut peruntukan undang-undang di bawah Seksyen 248 Akta Komunikasi dan Multimedia 1998.

Pemangku Ketua Polis Selangor Datuk Arjunaidi Mohamed berkata, tindakan yang dibuat di kediaman individu itu adalah bagi membantu siasatan mengikut Seksyen 504 Kanun Keseksaan serta Seksyen 233 Akta Komunikasi dan Multimedia.

“Sehubungan itu, pihak polis menasihati orang ramai supaya jangan terpengaruh dan tidak membuat sebarang spekulasi berhubung kejadian ini sehingga boleh menimbulkan kekeliruan masyarakat,” menurutnya dalam kenyataan semalam.

Baru-Baru ini, tular hantaran video seorang individu yang sedang dikesan polis mendakwa anggota pasukan keselamatan itu membuat serbuan serta penggeledahan di kediamannya tanpa mengemukakan sebarang waran tangkap dan waran geledah.

Individu itu didakwa tidak memberikan kerjasama selepas 30 minit pihak polis berada di depan rumahnya dan tindakan pengeledahan serta penyitaan tanpa waran telah dibuat oleh seorang pegawai polis.


Tarik minat orang kampung jadi usahawan

MASJID TANAH 10 November – Membantu masyarakat desa memasarkan produk dihasilkan antara perancangan calon Barisan Nasional (BN) bagi kerusi Parlimen Masjid Tanah, jika diberikan mandat pada Pilihan Raya Umum ke-15 (PRU15).

Namun, kemahiran dimiliki tidak digunakan untuk menjana pendapatan berikutan kurangnya minat atau tidak ada ilmu keusahawanan dalam kalangan peserta mengikuti program.

“Produk yang dihasilkan berkualiti namun tidak dapat dikomersialkan atau tiada tempat untuk dipasarkan, inilah fokus saya untuk lahirkan usahawan berjaya dari kampung dalam Parlimen Masjid Tanah.

“Mungkin perlu diberikan lebih pendedahan mengenai ilmu keusahawanan selain suntikan motivasi dan sokongan agar mereka ini bersemangat untuk aktif dalam perniagaan. Usaha ini juga secara tidak langsung membantu meningkatkan lagi pertumbuhan ekonomi setempat,” katanya.

“Apa yang kita akan raikan kita mesti bersama, perlu ada sama rata. Kita tidak mengira warna kulit, agama, mahupun ideologi politik semua dibantu,” katanya.


Zuraida umum sertai PBM

KUALA LUMPUR, 26 Mei – Ahli Parlimen Ampang Datuk Zuraida Kamaruddin hari ini mengumumkan menyertai Parti Bangsa Malaysia (PBM) kerana percaya dengan perjuangan parti itu dan enam prinsip terasnya.

Zuraida yang sebelum ini ahli Bersatu berkata enam prinsip itu ialah keterlibatan pelbagai kaum; pemberdayaan wanita; pemerkasaan anak muda; pembangunan ekonomi; peningkatan pendidikan dan kemajuan sains teknologi sebagai elemen untuk menjadikan Malaysia sebuah negara maju.

Berikutan itu, Zuraida berkata beliau akan berjumpa Perdana Menteri Datuk Seri Ismail Sabri Yaakob dalam masa terdekat untuk membincangkan peletakan jawatannya sebagai Menteri Perusahaan Perladangan dan Komoditi.

“Saya juga akan berbincang tentang peranan dan hala tuju PBM demi mengukuhkan lagi kerajaan Keluarga Malaysia. Saya mempunyai keyakinan penuh terhadap kebijaksanaan Perdana Menteri.

“Alhamdulillah, pendirian saya selaku Ahli Parlimen Ampang menyokong kerajaan yang dipimpin Perdana Menteri adalah selari dengan pendirian PBM,” katanya dalam kenyataan hari ini.

Selain berterima kasih kepada Ismail Sabri, Zuraida turut merakamkan ucapan sama kepada dua bekas Perdana Menteri iaitu Tun Dr Mahathir Mohamad dan Tan Sri Muhyiddin Yassin di atas kepercayaan mereka melantik beliau sebagai menteri Kabinet.

Zuraida dilantik sebagai Menteri Perumahan dan Kerajaan Tempatan selepas kemenangan Pakatan Harapan (PH) pada Pilihan Raya umum ke-14 Mei 2018 oleh Dr Mahathir dan diantik semula ke jawatan sama semasa pentadbiran Muhyiddin.

Zuraida kini berada di Turki bagi menghadiri Persidangan Perintis Ketujuh Gabungan Wanita Global untuk Al-Quds dan Palestin seterusnya ke Athens, Greece bagi memenuhi undangan Misi Perniagaan dan Pengembangan Pasaran Kayu Malaysia sebelum kembali ke tanah air pada 2 Jun.

PBM yang didaftarkan pada 27 Okt 2021 diasaskan oleh Mohamad Sukri Yusri yang juga presiden pertamanya dan beberapa ahli politik lain selepas mengambil alih Parti Pekerja Sarawak (SWP).


Perlis tiada perancangan eksport ketum

Menteri Besar Perlis Datuk Seri Azlan Man berkata walaupun negara ini tidak mempunyai akta bagi mencegah penanaman pokok ketum namun terdapat undang-undang diperuntukkan untuk mencegah penjualannya.

Beliau berkata selain itu, perancangan yang teliti dan penyelesaian terhadap penyalahgunaan daun ketum juga dilihat secara menyeluruh sebelum sebarang keputusan berhubung tujuan eksport dibuat berikutan ia memberi kesan buruk kepada masyarakat.

“Kita kena selesaikan dahulu masalah perundangan itu sebab selagi ia tak diselesaikan, nak jual atau nak tanam ketum memang tak boleh.

“Apa sahaja yang hendak dilaksana perlu mempunyai kerangka undang-undang yang membenarkan perkara itu berlaku,” katanya kepada pemberita di luar  Dewan Undangan Negeri (DUN) Perlis hari ini.

Menteri Besar Kedah Muhammad Sanusi Md Nor sebelum ini meminta kerajaan Persekutuan membenarkan negeri itu mengeksport daun ketum khususnya Thailand bagi tujuan perubatan.

Sementara itu  Menteri Pembangunan Luar Bandar Datuk Seri Mahdzir Khalid berkata sekiranya eksport ketum menjadi sah di sisi undang-undang, tidak menjadi kesalahan bagi pekebun kecil getah untuk menjana pendapatan tambahan dengan menanam tumbuhan itu. – BERNAMA


Chong Wei mahu isu Zii Jia-BAM diselesai cara baik

Pemenang pingat perak pada tiga temasya Sukan Olimpik itu berkata berita mengenai keputusan Zii Jia untuk meninggalkan BAM telah menjadi antara topik berprofil tinggi yang menjadi tumpuan peminat seluruh dunia.

Beliau berkata isu yang berpanjangan tidak memberi kebaikan, sebaliknya boleh mencetuskan tanggapan negatif peminat luar terhadap nama baik badminton tanah air, yang merupakan antara sukan utama di Malaysia.

“Tidak hanya di Malaysia, satu dunia pun tahu berita ini. Saya juga rasa perkara ini tidak begitu bagus untuk skuad badminton kebangsaan. Saya harap boleh cepat diselesaikan dan fokus kepada badminton. Jangan sampai jadi besar sangat,” katanya ketika dihubungi Bernama, hari ini.

Semalam Presiden BAM Tan Sri Mohamad Norza Zakaria mengesahkan Zii Jia membuat keputusan meninggalkan badan induk itu untuk bergerak sebagai pemain bebas dan telah menghantar surat peletakan jawatan pada 11 Jan lepas.

Mohamad Norza berkata BAM telah mengadakan beberapa perbincangan dengan juara All England 2021 itu bagi memujuk Zii Jia untuk kekal, namun pemain berusia 23 tahun itu tetap dengan pendiriannya.

Mengulas lanjut Mohamad Norza berkata antara faktor Zii Jia ingin keluar adalah beliau bukan Chong Wei, tidak boleh tahan tekanan dan mahu mencapai apa yang diinginkan sendiri dengan ruang tanpa kekangan.

Sementara itu Chong Wei berkata perjalanan sebagai pemain bebas tidak mudah dari aspek venue latihan, pemilihan jurulatih dan program pemulihan apabila kesemua itu perlu diuruskan secara sendiri tidak seperti di BAM, yang menyediakan segala elemen berkenaan.

“Tetapi dia (Zii Jia) mesti sudah ada perancangan sendiri dan paling penting sekali adalah keputusan, tak kisah sama ada dalam (BAM) ke, atau di luar, apa yang penting dia selesa untuk beraksi pada tahap terbaik, tetapi perkara ini bukan mudah,” katanya.

Zii Jia mengharungi musim 2021 dengan prestasi tidak konsisten bermula dengan persembahan hambar di tiga kejohanan di Thailand sebelum mencipta sensasi muncul juara All England pada Mac.

Beliau kemudian membuat penampilan sulung di Sukan Olimpik Tokyo yang menyaksikan pemain kelahiran Kedah itu tewas di pusingan 16 terbaik kepada juara Olimpik Rio 2016 dari China, Chen Long.

Selepas membantu skuad negara meraih gangsa Piala Sudirman, beliau kemudian berdepan masalah keletihan dan kecederaan dalam beberapa kejohanan disertai, termasuk terpaksa menarik diri pada kejohanan Indonesia Master di Bali dan Kejohanan Dunia BWF di Huelva, Sepanyol. – BERNAMA


Gagal pastikan keselamatan di tapak pembinaan SUKE, Zhongshi International didenda RM45,000

KUALA LUMPUR, 3 Nov – Syarikat pembinaan Zhongshi International Sdn Bhd didenda RM45,000 oleh Mahkamah Sesyen di sini hari ini kerana gagal memastikan keselamatan sehingga menyebabkan kematian tiga pekerjanya di tapak pembinaan projek Lebuhraya Bertingkat Sungai Besi-Ulu Kelang (SUKE), Mac lepas.

Hakim Emelia Kaswati Mohamad Khalid menjatuhkan hukuman terhadap syarikat pembinaan itu yang diwakili Pengurus Sumber Manusianya Sim Li En, selaku Orang Kena Saman (OKS) selepas mengaku bersalah atas pertuduhan.

Mengikut pertuduhan, syarikat itu sebagai majikan gagal memastikan keselamatan, kesihatan dan kebajikan semasa bekerja semua pekerjanya dengan tidak memastikan pengendalian komponen kren gantri yang selamat semasa kerja-kerja penyenggaraan sehingga menyebabkan kemalangan kepada tiga pekerja warga China, Wu Tongzheng, Ding Kunfu dan Jiang Jinbao.

Kesalahan itu didakwa dilakukan di 3PT39 sehingga 3PT41, Pakej CA3, Projek Penswastaan Lebuhraya Bertingkat Sungai Besi-Ulu Kelang Elevated Expressway (SUKE) CH4200 sehingga CH7800 Jalan Alam Damai, di sini, pada 8.45 pagi, 22 Mac lepas.

Pertuduhan mengikut Seksyen 15(1) Akta Keselamatan dan Kesihatan Pekerjaan 1994 dan dihukum mengikut Seksyen 19 akta sama yang membawa hukuman denda maksimum RM50,000 atau penjara maksimum dua tahun atau kedua-duanya jika sabit kesalahan.

Terdahulu, Sim yang tidak diwakili peguam merayu denda minimum atas alasan syarikatnya telah mengambil langkah sewajarnya untuk mengelakkan kemalangan berlaku di tempat kerja selain akan memastikan kesalahan tersebut tidak berulang.

Pegawai Pendakwa dari Jabatan Keselamatan dan Kesihatan Pekerjaan (JKKP) Wilayah Persekutuan Kuala Lumpur Abdul Rahim Sabri memohon hukuman denda maksimum terhadap syarikat tersebut.

“Saya mohon mahkamah mengenakan hukuman denda maksimum agar menjadi pengajaran kepada OKS dan majikan lain supaya mereka dapat memastikan operasi jentera yang selamat dan mengurangkan risiko kemalangan semasa kerja,” katanya.

Pada 22 Mac lepas, media melaporkan tiga pekerja warga China maut manakala seorang pemandu cedera parah berikutan kejadian satu daripada komponen kren gantri terjatuh di tapak pembinaan Lebuhraya Bertingkat SUKE berhampiran Puncak Banyan, Persiaran Alam Damai, Cheras, di sini.- BERNAMA


ASEAN perlu pendekatan kolektif dalam menangani jenayah siber

KUALA LUMPUR, 21 Jan. – ASEAN perlu mencari pendekatan secara kolektif untuk mengekang jenayah siber rentas sempadan, ketika rantau itu bersedia untuk muncul sebagai blok ekonomi digital yang kompetitif ketika pasca-COVID-19, kata Perdana Menteri Tan Sri Muhyiddin Yassin.

Dalam ucaptama sempena Mesyuarat Menteri-Menteri Digital ASEAN Pertama (ADGMIN1) yang diadakan secara maya, Muhyiddin berkata cabaran utama yang dihadapi kumpulan serantau dalam bidang siber adalah untuk terus berada di hadapan dalam dua bidang utama iaitu mengekang jenayah siber dan menuju kemajuan ekonomi digital.

Perdana Menteri menegaskan bahawa Malaysia menyedari bentuk jenayah siber rentas sempadan dan cabaran untuk membawa penjenayah siber ke muka pengadilan kerana ia memerlukan pendekatan serantau yang selaras dan bersepadu.

“Dalam hal ini, negara-negara anggota ASEAN tidak lagi boleh bergerak dan bekerja secara berasingan,” katanya sempena perasmian ADGMIN1 yang bertemakan ASEAN: Komuniti Yang Dihubungkan Secara Digital, di sini, hari ini.

Beliau berkata ASEAN secara berterusan membincang dan menyuarakan sokongannya terhadap suatu set peraturan antarabangsa, norma dan prinsip dalam tingkah laku yang bertanggungjawab mengenai ruang siber dalam membina persekitaran digital yang selamat dan boleh dipercayai.

Malaysia juga sedang menuju ke arah mencapai matlamat keselamatan dengan rancangan dan strategi komprehensif untuk menyediakan ruang siber yang selamat, dipercayai dan berdaya tahan serta pada masa sama, memupuk kesejahteraan ekonomi demi kesejahteraan semua negara anggota ASEAN, kata Muhyiddin.

Agensi penguatkuasaan kebangsaan negara anggota juga harus dilengkapi dengan alatan canggih seperti keupayaan forensik digital untuk memerangi jenayah siber dan diintegrasikan sepenuhnya di seluruh rantau agar, ia benar-benar berkesan dalam menangani pencabulan undang-undang rentas sempadan.

Dalam hal berkaitan, Muhyiddin berkata negara-negara anggota ASEAN mungkin boleh mempertimbangkan pengenalan undang-undang data peribadi dan hak pengguna terhadap mana-mana entiti digital di rantau ini.

Platform digital mungkin akan diminta mempunyai sikap kebertanggungjawapan yang lebih besar dengan membolehkan mereka didakwa, kecuali jika mereka dapat mengawal produk mereka.

Perdana Menteri berkata ASEAN juga seharusnya dapat mempertimbangkan undang-undang berkaitan yang lebih tegas terhadap ucapan berunsur kebencian melalui media digital, yang antara lain akan memaksa platform digital untuk menghapus atau/dan mengenakan hukuman atas setiap ucapan yang sengaja mempromosikan keganasan dan serangan.

“Ini tidak hanya terhad kepada gangguan dan ancaman terhadap seseorang atau individu berdasarkan bangsa, jantina, agama, orientasi seksual, kecacatan atau kewarganegaraan,” tambahnya.

Muhyiddin menekankan bahawa Malaysia komited untuk menyediakan kecekapan yang lebih baik serta perhubungan kepada penduduk di seluruh rantau ini dan Malaysia juga telah diberi penghormatan untuk menyelaraskan pembangunan Pelan Induk Digital ASEAN 2025 (ADM2025) yang akan dilancarkan semasa ADGMIN1.

ADM2025, yang dibangun berdasarkan Pelan Induk ICT ASEAN 2015 dan 2020, menggabungkan usaha untuk menyokong transformasi digital bagi sektor tradisional, mewujudkan pasaran digital yang adil dan kompetitif, membina persekitaran digital yang selamat dan boleh dipercayai, mewujudkan warga digital yang cerdas untuk muncul sebagai blok ekonomi digital yang kompetitif.

Beliau juga menegaskan bahawa mesyuarat ADGMIN1 yang berlangsung secara maya hari ini, susulan pandemik COVID-19, membuktikan kemajuan ASEAN sebagai sebuah komuniti yang berteraskan digital.

Semua 10 negara anggota ASEAN – Brunei, Myanmar, Kemboja, Indonesia, Laos, Malaysia, Filipina, Singapura, Thailand dan Vietnam – mengambil bahagian dalam ADGMIN1 yang diadakan secara maya dari hotel Kuala Lumpur Hilton.

ADGMIN1 sebelumnya dikenali sebagai Mesyuarat Menteri-Menteri Telekomunikasi dan Teknologi Maklumat ASEAN (ASEAN TELMIN) pertama dan diadakan di Kuala Lumpur pada Julai 2001.


Sukan wushu kembali meriah selepas empat tahun

DUYONG 30 Jun – Seramai 500 murid dan pelajar berusia 8 hingga 18 tahun menyertai Kejohanan Wushu KPM-WFM ke-12, 2023 di Dewan Bola Keranjang Majlis Bandaraya Melaka Bersejarah (MBMB) Bukit Serindit bermula hari ini hingga Ahad.

Presiden Persekutuan Wushu Malaysia, Datuk Chong Kim Fatt berkata, kejohanan itu membabitkan 16 kontinjen daripada 13 buah negeri dan tiga wilayah.

“Sebanyak 12 atlet akan dipilih daripada kejohanan ini untuk mewakili negara pada Kejohanan Wushu Remaja Asia 2023 di Hong Kong pada Ogos depan.

“Jadi pemilihan kali ini sangat penting untuk mencari bakat baharu yang mahu diketengahkan sebagai pelapis untuk pelbagai acara mewakili negara,” katanya.

Beliau berkata demikian pada sidang media selepas Majlis Perasmian Pembukaan Kejohanan Wushu KPM-WFM ke-12, 2023 di Dewan Bola Keranjang Majlis Bandaraya Melaka Bersejarah (MBMB), Bukit Serindit di sini hari ini.

Dalam pada itu, Kim Fatt berkata kontinjen negara akan menghantar lapan pasukan bagi kategori Taoulu pada Kejohanan Sukan Asia 2023 di HangZhou pada September ini.


Tubuh pasukan khas semarak minat pelajar dalam sains, teknologi – PM

AYER KEROH 16 Mei – Perdana Menteri Datuk Seri Anwar Ibrahim meminta Kementerian Pendidikan Malaysia (KPM) menubuhkan pasukan khas bagi menyuntik minat pelajar dalam bidang sains dan teknologi.

“Saya telah minta Menteri Pendidikan wujudkan pasukan khas dalam mencari jalan menyuntik semula semangat anak-anak supaya bukan sahaja dididik sebagai manusia tetapi juga diberikan bimbingan tentang cabaran dan disiplin baharu dalam bidang teknologi dan sains.

“Berdasarkan kajian awal, minat anak-anak terutama di desa, pedalaman dan miskin bandar dalam bidang sains, teknologi juga merosot. Ini cabaran bagi kita dan negara.

“Sedang negara menuju ke bidang teknologi hijau serta kereta elektrik, selain cabaran iklim dan digitalisasi, tetapi kita tidak cukup anak-anak yang terlatih dalam bidang pengkhususan ini,” katanya.

Beliau berkata demikian ketika berucap pada Majlis Pelancaran Sambutan Hari Guru Peringkat Kebangsaan Tahun 2023 bertemakan Guru Insani Pemangkin Generasi MADANI di Pusat Dagangan Antarabangsa Melaka (MITC), di sini, hari ini.

Hadir sama, Ketua Menteri Datuk Seri Ab Rauf Yusoh; Menteri Pendidikan Fadhlina Sidek; Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum; barisan Exco Kerajaan Negeri dan lain-lain kenamaan.

Dalam ucapannya, Anwar turut menyeru guru-guru di negara ini untuk melonjakkan semangat bagi mengangkat negara dengan kekuatan bahasa, sastera, budaya, nilai, akhlak dan teknologi.


Enam PDK Melaka Tengah terima peruntukan RM1.093 juta setahun

BANDARAYA MELAKA 22 Disember – Peruntukan berjumlah RM1.093 juta diperuntukan kepada enam Pusat Pemulihan Dalam Komuniti (PDK) di daerah Melaka Tengah.

Exco Hal Ehwal Wanita, Pembangunan, Keluarga dan Kebajikan negeri, Datuk Kalsom Noordin berkata, jumlah itu adalah bagi tempoh Februari 2022 sehingga Februari 2023.

Katanya, PDK merupakan kaedah pembangunan komuniti OKU dimana program pencegahan, pemulihan dan pembangunan boleh dilaksanakan dengan penglibatan aktif keluarga serta masyarakat setempat.

Beliau berkata demikian dalam ucapannya selepas merasmikan Program Sambutan Hari Orang Kurang Upaya (OKU) 2022 Peringkat PDK Melaka Tengah, disebuah hotel, di sini, semalam.

Kalsom berkata, Transformasi Ke Arah Pembangunan Inklusif; Peranan Inovasi Dalam Memenuhi Aksesibiliti dan Kesaksamaan OKU diangkat menjadi tema Hari Orang Kurang Upaya (OKU) Kebangsaan 2022.


DUN Lendu: uKasih bantu miskin tegar keluar dari kepompong kemiskinan – KM

LENDU 1 April – Seramai empat penerima dari Dewan Undangan Negeri (DUN) Lendu menerima sumbangan menerusi Program Usaha Kasih (uKasih) yang diadakan di JAPERUN Lenndu, hari ini.

Ketua Menteri merangkap Ahli Dewan Undangan Negeri (ADUN) Lendu Datuk Seri Utama Sulaiman Md Ali berkata, empat penerima itu merupakan sebahagian daripada 17 keseluruhan penerima di negeri ini.

Menurut Sulaiman, empat penerima yang mendapat manfaat daripada program itu ialah Siti Hazura Abd Rahman, Maziah Mohd Jani, Zainal Abidin Baba Hadi dan Mohd Nuri Mohd Noor.

Kesemua mereka menerima sumbangan berbentuk peralatan antaranya peralatan membuat kuih, peralatan makanan sejuk beku, peralatan pembersihan kebun dan peralatan pembersihan kebun.


Atlet angkat berat Filipina berlatih di Melaka raih emas Olimpik

TOKYO 26 Julai – Jaguh angkat berat, Hidilyn Diaz melakar sejarah baharu buat Filipina apabila menjadi atlet pertama meraih pingat emas pada temasya Sukan Olimpik 2020.

Kejayaan itu diraihnya menerusi kategori 55 kilogram (kg) wanita di Tokyo International Forum pada temasya Sukan Olimpik 2020, di sini sebentar tadi.

Diaz yang berasal dari Selatan Bandar Zamboanga itu menewaskan pemegang rekod dunia dari China, Liao Qiuyun yang berpuas hati dengan pingat perak.

Diaz, 30, sebelum ini pernah mencetus sensasi di bumi Malaysia dan Melaka apabila berlatih di sebuah garaj kereta milik keluarga di Kesang, Jasin.

Selain Melaka, dia difahamkan turut berlatih di beberapa tempat berbeza seperti Kompleks Sukan Desa Pandan dan Majlis Sukan Negara, Bukit Jalil.


Sembilan rakyat Malaysia bersama dua tanggungan tiba di Poland

KUALA LUMPUR 27 Feb – Sembilan rakyat Malaysia bersama dua tanggungan mereka dan seorang warga Singapura yang dibawa keluar dari Kyiv, Ukraine selamat tiba di Poland awal pagi tadi dan disambut dua pegawai Kedutaan Besar Malaysia di negara itu.

Menteri Luar Datuk Seri Saifuddin Abdullah menerusi ciapan di Twitter memaklumkan konvoi tersebut yang diketuai oleh Kuasa Usaha Sementara Kedutaan Besar Malaysia di Ukraine Fadhilah Daud kini sedang menuju ke ibu kota Poland.

Sementara itu, Wisma Putra menerusi hantaran di Twitter memaklumkan konvoi itu selamat tiba di sempadan Korczowa-Krakovets pada pukul 5.45 pagi waktu Malaysia (10.45 malam, 26 Feb waktu tempatan).

Semalam, Perdana Menteri Datuk Seri Ismail Sabri Yaakob dilaporkan berkata pemindahan baki rakyat Malaysia di Ukraine sedang giat dilakukan manakala 13 rakyat Malaysia telah meninggalkan negara itu dalam tempoh beberapa minggu lepas berikutan keadaan tidak menentu di rantau itu.


Krisis politik Sabah: Istana Seri Kinabalu, Sri Gaya masih jadi tumpuan

KOTA KINABALU, 9 Jan – Istana Seri Kinabalu dan kediaman rasmi Ketua Menteri di Sri Gaya di sini, hari ini masih menjadi tumpuan terutama buat pengamal media Sabah berikutan situasi politik ketika ini.

Pengamal media dilihat berkumpul seawal pukul 9 pagi di Istana Seri Kinabalu di sini bagi memantau pergerakan pemimpin, namun sehingga berita ini ditulis tiada makluman rasmi untuk sebarang acara bagi liputan di istana itu.

Sri Gaya yang menjadi lokasi pertemuan pemimpin negeri terutama daripada Gabungan Rakyat Sabah (GRS) juga dilihat menjadi tumpuan dengan pengamal media dijangka berkumpul bagi mengetahui situasi politik semasa negeri.

Semalam, Hajiji mendakwa beliau telah memperoleh sokongan 44 Ahli Dewan Undangan Negeri (ADUN) Sabah antaranya daripada GRS, Pakatan Harapan (PH) dan Barisan Nasional (BN), justeru kerajaan Sabah masih kekal serta utuh, dan beliau masih Ketua Menteri pada masa ini.

Seramai 29 daripada 44 ADUN adalah daripada GRS manakala PH (7), BN (5), PAS (1), Parti Harapan Rakyat Sabah (1) dan Bebas (1).

Bagaimanapun, Pengerusi BN Sabah Datuk Seri Bung Moktar Radin semalam menegaskan kerajaan Sabah pada masa ini sudah tiada dan jawatan Ketua Menteri disandang Hajiji sudah terlerai dengan tindakan BN Sabah menarik sokongan daripada kerajaan negeri pada Jumaat lepas.

Pada Sabtu, Perdana Menteri Datuk Seri Anwar Ibrahim berkata beliau akan mengadakan pertemuan dengan pemimpin Sabah bagi membincangkan isu politik negeri ini sebaik pulang daripada lawatan rasmi ke Indonesia dijadual hari ini.


SOP menyelamat ketika banjir akan ditambah baik

KUANTAN, 27 Okt – Prosedur operasi standard (SOP) menyelamat ketika musim banjir akan ditambah baik berdasarkan dapatan jawatankuasa siasatan insiden kematian seorang anggota bomba yang rebah dalam banjir ketika bertugas, minggu lepas.

Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Datuk Nor Hisham Mohammad berkata selain empat pegawai JBPM, jawatankuasa yang ditubuhkan baru-baru ini itu turut dianggotai seorang pakar perubatan.

Beliau berkata selain siasatan berkaitan pengurusan keseluruhan operasi, elemen utama siasatan oleh jawatankuasa itu juga melibatkan pengurusan rawatan segera terhadap mangsa serta bagaimana kawalan penilaian risiko dibuat semasa kejadian.

“JBPM sudah mempunyai manual SOP keselamatan dan kesihatan pekerjaan, namun kita terbuka untuk menambah baik kelemahan yang ada, terutamanya menjelang musim tengkujuh yang dijangka bermula pertengahan November,” katanya.

Nor Hisham berkata demikian pada sidang media selepas menghadiri Majlis Penutup Kursus Asas Pertauliahan Pegawai Bomba Bantuan (PBB) JBPM Pahang di Balai Bomba dan Penyelamat (BBP) Indera Mahkota di sini hari ini, yang turut dihadiri Pengarah JBPM negeri Dr Wan Mohammad Zaidi Wan Isa.

Pada 21 Okt lepas, Mohd Diya Che Jusoh, 46, yang bertugas di BBP Melaka Tengah meninggal dunia pada 3.11 pagi di Jabatan Kecemasan dan Trauma Hospital Melaka, selepas rebah semasa menyertai operasi menyelamat mangsa banjir di Sungai Putat, pada 20 Okt.

Sementara itu, Nor Hisham berkata pihaknya mewujudkan dua pangkalan hadapan bagi menghadapi musim tengkujuh iaitu di Wakaf Tapai, Terengganu yang akan menumpukan negeri-negeri di Pantai Timur, serta di Ayer Hitam, Johor, dengan bantuan dari negeri berhampiran yang tidak mengalami bencana itu.

Beliau turut memaklumkan JBPM telah melaksanakan penjajaran semula di semua BBP di seluruh negara bagi memastikan setiap balai memiliki keanggotaan yang mencukupi berdasarkan penilaian risiko lokaliti terlibat.

Nor Hisham menambah seramai 11 PBB telah dibatalkan lantikan dalam tempoh dua tahun sejak 2019 kerana masalah disiplin, termasuk penyalahgunaan dadah dan tidak hadir bertugas.  – BERNAMA


Malaysia teruskan perolehan vaksin AstraZeneca

PUTRAJAYA 15 Mac. – Malaysia akan meneruskan proses penerimaan dan pembelian vaksin COVID-19 jenis AstraZeneca memandangkan tiada bukti menunjukkan vaksin itu menyebabkan darah beku, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata Malaysia telah menerima maklumat daripada AstraZeneca berhubung kesan vaksinasi dan setakat ini, tiada data menunjukkan kaitan langsung antara pemberian suntikan vaksin itu dengan kes darah beku yang menyebabkan kematian di beberapa negara.

“Buat masa ini, tidak ada pendirian lain berhubung penerimaan dan pembelian AstraZeneca kerana ia masih kekal (seperti dahulu),” katanya dalam sidang media perkembangan Program Imunisasi COVID-19 Kebangsaan di sini hari ini bersama dengan Menteri Kesihatan Datuk Seri Dr Adham Baba.

Beberapa negara seperti Denmark, Norway, Iceland dan Thailand dilaporkan menggantung sementara penggunaan vaksin itu susulan laporan berlaku pembentukan darah beku ke atas beberapa individu selepas menerima suntikan.

Khairy, yang juga Menteri Sains, Teknologi dan Inovasi, berkata pihaknya akan meneliti data klinikal mengenai AstraZeneca serta insiden di luar negara bagi membolehkan pakar membuat rumusan mengenai isu penggunaan vaksin itu.

Dr Adham pula berkata Bahagian Regulatori Farmasi Negara (NPRA) melakukan penelitian rapi terhadap apa jua vaksin COVID-19 yang akan digunakan di Malaysia.

Khairy turut memaklumkan Malaysia akan menerima tambahan vaksin Pfizer BioNTech secara berperingkat bagi menjayakan fasa pertama Program Imunisasi COVID-19 Kebangsaan (PICK).

Beliau berkata proses penghantaran vaksin Pfizer-BioNTech hari ini melibatkan 83,070 dos dan sebanyak 124,020 dos akan diterima pada 22 Mac manakala 125,190 lagi diterima pada 26 Mac.

“Secara kumulatifnya, Malaysia akan menerima 1,000,350 dos vaksin dan ini melengkapkan penghantaran untuk suku tahun pertama,” katanya sambil menambah sejumlah 100,000 dos vaksin jenis Sinovac juga akan diterima hari ini.

Ditanya mengapa Malaysia membuat perolehan vaksin COVID-19 dalam jumlah yang besar, Khairy berkata langkah itu adalah bagi memudahkan proses mitigasi iaitu mengurangkan risiko kelewatan penghantaran vaksin ke Malaysia.

“Terdapat kemungkinan kita perlu beri ‘booster shot’ iaitu satu lagi dos pada tahun depan sekiranya wabak ini masih ada, (jadi) ada baiknya kita ada stok,” katanya.


MASkargo lebih bersedia sambut vaksin COVID-19 Sinovac

SEPANG 26 Feb. – Pengalaman menguruskan ketibaan vaksin COVID-19 jenis Pfizer-BioNTech pada Ahad lalu, menjadikan pasukan MAB Kargo Sdn Bhd (MASkargo) lebih bersedia untuk mengendalikan kedatangan vaksin COVID-19 jenis Sinovac esok.

Ketua Pegawai Operasi MASkargo Mohd Zulkefly Ujang berkata, walaupun vaksin jenis Sinovac berbeza pengendaliannya berbanding vaksin Pfizer-BioNTech, namun dengan pengalaman, beberapa penambahbaikan dirangka terutamanya berkaitan proses pemindahan vaksin dari pesawat ke trak.

Menurutnya, pesawat Malaysia Airlines MH318 dengan hiasan livery Jalur Gemilang, yang membawa envirotainer mengandungi vaksin jenis Sinovac, akan tiba di Lapangan Terbang Antarabangsa Kuala Lumpur (KLIA) kira-kira 9 pagi esok dari Beijing, China.

“Dari segi semangat, sangat bermotivasi. Mereka (pekerja MASkargo) bekerja dari pagi ke petang dan untuk ketibaan vaksin kali kedua ini, kami lebih bersedia,” katanya kepada Bernama ketika membuat tinjauan proses dry-run bagi menyambut ketibaan vaksin jenis Sinovac, di sini hari ini.

Pada Ahad lalu, Malaysia menerima vaksin COVID-19 yang pertama dari jenis Pfizer-BioNTech sebanyak 312,390 dos dan KLIA adalah antara pintu masuk utama kedatangan vaksin berkenaan, selain Johor dan Pulau Pinang.

Pada Rabu lalu, Perdana Menteri Tan Sri Muhyiddin Yassin antara individu terawal yang menerima suntikan vaksin berkenaan, sekali gus menandakan bermulanya Program Imunisasi COVID-19 Kebangsaan.

Fasa pertama program imunisasi itu bermula Februari hingga April melibatkan petugas barisan hadapan, diikuti fasa kedua bermula April hingga Ogos bagi kumpulan berisiko tinggi, iaitu warga emas berusia 60 tahun ke atas dan kumpulan rentan dengan masalah morbiditi serta golongan orang kurang upaya (OKU).

Menurut Mohd Zulkefly, sebaik pesawat mendarat esok, envirotainer, iaitu bekas khas yang mampu mengekalkan suhu kandungan antara 2 ke 8 darjah Celsius bagi mengisi vaksin Sinovac, tidak akan dibuka sebaliknya dibawa terus ke kawasan i-Secure untuk diperiksa keadaannya dan terus dibawa menaiki trak syarikat Pharmaniaga Bhd.

Menteri Sains, Teknologi dan Inovasi (MOSTI) Khairy Jamaluddin menerusi hantaran di Twitter pada 19 Februari lalu berkata, Bahagian Regulatori Farmasi Negara (NPRA) sedang dalam proses menilai data klinikal Sinovac.

Ditanya perasaan beliau dan pasukannya yang menjadi antara barisan penting dalam memastikan vaksin COVID-19 sampai ke Malaysia dengan selamat, Mohd Zulkefly berkata ia merupakan satu perasaan bangga yang tidak dapat diterjemahkan dengan kata-kata.


RM45,000 lebur selepas beri ‘derma’

AYER KEROH 10 Mac – Kerani wanita kerugian RM45,000 selepas terpedaya dengan ajakan ‘teman lelaki’ untuk menderma kepada Tabung Kanak-kanak Pertubuhan Bangsa-Bangsa Bersatu (UNICEF).

Ketua Polis Daerah Melaka Tengah Asisten Komisioner Christopher Patit berkata, mangsa berusia 29 tahun tertarik untuk menderma selepas dimaklumkan bakal menerima imbuhan daripada pihak bank selepas berbuat demikian.


Pembukaan Parlimen esok, sidang pertama kerajaan pimpinan Ismail Sabri

KUALA LUMPUR, 12 Sept – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual merasmikan pembukaan Mesyuarat Pertama Penggal Keempat Parlimen ke-14 pada Isnin, yang pertama di bawah kerajaan pimpinan Perdana Menteri Datuk Seri Ismail Sabri Yaakob.

Persidangan yang diadakan dua hari selepas sambutan ulang tahun ke-62 Parlimen itu, dijadual menumpukan isu pemulihan negara susulan penularan pandemik COVID-19 serta pakej-pakej bantuan yang disediakan untuk kelangsungan hidup rakyat.

Mesyuarat 17 hari sehingga 12 Okt itu, selepas suhu politik kembali reda dengan penubuhan kerajaan baharu di bawah pimpinan Ismail Sabri, juga bakal menyaksikan pemilihan Timbalan Yang Dipertua Dewan Rakyat yang baharu bagi menggantikan Datuk Seri Azalina Othman Said yang meletak jawatan.

Setakat ini dua nama disebut-sebut bakal dicalonkan iaitu Ahli Parlimen Pontian Datuk Seri Ahmad Maslan yang merupakan calon blok kerajaan dan Ahli Parlimen Teluk Intan Nga Kor Ming calon Pakatan Harapan (PH).

Jika dua nama itu dicalonkan, persidangan dewan pada Selasa, sehari selepas perasmian, akan menyaksikan pengundikan dalam kalangan 220 Ahli Parlimen bagi memilih Timbalan Yang di-Pertua.

Timbalan Yang Dipertua Dewan Rakyat Datuk Mohd Rashid Hasnon mengesahkan proses pemilihan Timbalan Yang Dipertua Dewan Rakyat baharu telah dimasukkan dalam Aturan Urusan Mesyuarat pada Selasa.

“Setakat ini kita ada terima nama kerana mereka perlu mengemukakan nama calon 14 hari sebelum tarikh pengundian diadakan,” katanya kepada Bernama.

Bagaimanapun, Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar sebelum ini dilaporkan berkata tiada keperluan untuk mengemukakan undi percaya terhadap Perdana Menteri pada sidang Dewan Rakyat bagi menentukan keabsahan pelantikannya.

Menurut Wan Junaidi, ia memandangkan peruntukan Perlembagaan Persekutuan menetapkan kuasa melantik Perdana Menteri adalah di bawah Yang di-Pertuan Agong dan justeru itu pelantikan Ismail Sabri adalah mengikut lunas undang-undang.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, selain usul Menjunjung Kasih dan Perbahasan Titah Diraja, turut disenaraikan adalah pembentangan Rancangan Malaysia Ke-12 (RMK12) bagi tempoh 2021-2025 oleh kerajaan, yang dijadual pada 27 Sept.

Ahli-ahli Dewan Rakyat akan mengambil bahagian dalam Usul Menjunjung Kasih dan Perbahasan Titah Diraja selama empat hari mulai 14 Sept, sebelum sesi jawapan oleh menteri berkaitan pada 22 dan 23 Sept, menurut takwim itu.

Dua hari terakhir mesyuarat kali ini iaitu pada 11 dan 12 Okt pula isi dengan rang undang-undang dan urusan-urusan kerajaan yang lain.

Bagi meminimumkan risiko jangkitan COVID-19 di Parlimen, Yang Dipertua Dewan Rakyat Datuk Azhar Azizan Harun sebelum ini memaklumkan pelbagai inisiatif dijalankan, antaranya pemasangan penapis udara ultra violet di dewan besar Parlimen serta penggunaan teknologi nano di pejabat bagi membunuh bakteria dan virus.


Tingkat kesedaran, didik pelajar hak kepenggunaan – KPDNHEP

SUNGAI UDANG 22 September – Cabaran Interaktif Pengguna Kelab Pengguna Sekolah (CIP KPS) menjadi platform bagi mendidik pelajar mengenai hak-hak pengguna serta kepenggunaan.

Pengarah Bahagian Gerakan Kepenggunaan Kementerian Perdagangan Dalam Negeri Dan Hal Ehwal Pengguna (KPDNHEP), Adiratno Che Ani berkata, ia sekali gus meningkatkan kesedaran kepenggunaan dalam kalangan pelajar melalui pendekatan baharu yang bersepadu.

Beliau berkata demikian pada sidang media selepas merasmikan Program Cabaran Interaktif Pengguna (CIP) Kelab Pengguna Sekolah Tahun 2022 Peringkat Negeri Melaka di Melaka Tropical Fruit Farm, di sini, semalam.